J E G Y Z Ő K Ö N Y V

A lakosság részéről 23 fő van jelen.
Koncz Imre polgármester: Tisztelettel köszönti a Képviselőtestületi tagokat és a jelenlévőket. Megállapítja, hogy jelen van 5 fő képviselő, így az ülés határozatképes. A közmeghallgatást megnyitja. A jegyzőkönyv hitelesítője Czaun Zsolt képviselő.
Koncz Imre polgármester: Ismerteti a napirendi pontokat. 

Balatonakali község Önkormányzatának Képviselőtestülete 5 igen szavazattal, egyhangúlag meghozza az alábbi határozatot:
97/2026. (V. 28.) határozat

Balatonakali község Önkormányzatának Képviselőtestülete a 2026. május 28-i közmeghallgatásán az alábbi napirendi pontokat tárgyalja:

N A P I R E N D

K1. Tájékoztató a szemét elhelyezéséről, gyűjtéséről
Előadó: polgármester

K2. A lakosság környezeti állapotáról tájékoztatás

Előadó: polgármester
Határidő:
 azonnal

Felelős:
 polgármester

K1.) Tájékoztató a szemét elhelyezéséről, gyűjtéséről
        Előadó: polgármester
Koncz Imre polgármester: A településüzemeltető beszámolója a hulladék elhelyezéséről. A Balatonfüredi Hulladékgazdálkodási Nonprofit Kft.-vel van szerződésünk. Lehetőségünk sincs más. Megfelelő rendszerességgel történik a hulladékszállítás. Az üdülőtulajdonosok kisebb része nem rendelkezik – főként a zártkerti részekről van szó – hulladékszállítási szerződéssel. Mi ezt nem tudjuk ellenőrizni, mert a hulladékgazdálkodási cég nem adja ki azoknak a tulajdonosoknak az adatait, akik nem tettek eleget a törvényi kötelezettségüknek. A házhoz menő lomtalanítást említi az előterjesztés, ami jól bevált. Gondként említi meg a beszámoló a leshegyi és a fenyehegyi feljárókat – nehezen tudjuk kezelni. Egyetlen dolgot tudunk tenni: elhozzuk onnan, aztán az önkormányzat saját pénzén elviteti. Zöldhulladék elszállításával kapcsolatban hangsúlyozza a beszámoló, hogy tulajdonképpen komposztálni kellene. Egy szemétszedési akciót említ meg a beszámoló. 
Balatonakali község Önkormányzatának Képviselőtestülete 5 igen szavazattal, egyhangúlag meghozza az alábbi határozatot:

98/2026. (V. 28.) határozat

Balatonakali község Önkormányzatának Képviselőtestülete a szemét elhelyezéséről, gyűjtéséről szóló beszámolót elfogadja.

Határidő
 azonnal

Felelős:
 polgármester

K2.) A lakosság környezeti állapotáról tájékoztatás
        Előadó: polgármester

Koncz Imre polgármester: Ez kicsit több területet ölel át. A településüzemeltetéssel kapcsolatban tárgyalja a humánerőforrás helyzetét. A településüzemeltető részleg jelenleg 8 fő nyolcórás és egy négyórás munkavállalóval végzi a dolgát, valamint egy vezetője van. Két fő közmunkásunk van. Strand tekintetében van egy strandgondnokunk főállásban, és egy határozott idejű alkalmazottunk. A településüzemeltetésben változás történt január elsejétől, de azt gondolom, már mindannyian megismertük Nagy Andrást. Ha valakinek bármi településüzemeltetéssel kapcsolatos kérdése van, András elérhető. 
Mivel is foglalkoznak a településüzemeltetők? – Főként a közterületek hulladékmentesítésével, zöldterületek folyamatos takarításával, karbantartással, javítási munkálatokkal, gépállomány karbantartásával, épületek üzemeltetésével, rendezvények műszaki kiszolgálásával, és egy-egy mással a teljeség igénye nélkül. És hát még mezőgazdasági területek is vannak, mintegy három hektáron, ami szintén az ő munkájuk által olyan szép. Azt is kell mondani, hogy az elmúlt évtizedben egyre több olyan területünk lett, ahol szükség van a munkájukra, egyre több ezáltal a munka is. Volt még egy olyan változás a településen, hogy a karbantartó kollégánk, akit szintén sokan ismertek, Kovács Sándor, nyugdíjba ment, úgyhogy helyette is új kollégánk van. 
Pár gondolat a beltéri ingatlanokról: általában elmondható, hogy jónak mondható az ingatlanállomány a belterületen. Problémák, szabálytalanságok kisebb mértékben jelentkeznek, mint a külterületi ingatlanok tekintetében, ahol már nem ennyire rózsás a helyzet. Itt szintén a zártkertek jönnek be a képbe, ahol általában a 60-as, 70-es évekbeli gazdasági épületek vannak, és ott vagy az a helyzet, hogy a megöregedett tulajdonos állomány felhagyta ezeket az épületeket, és a fiatal generációnak már ez annyira nem olyan vonzó, és néhány helyen tényleg ott van az a nem túl szép felépítmény. Vagy van egy másik tipikus jelenség, amikor új tulajdonosok veszik ezt meg, és olyan épületeket próbálnak oda építeni, amelyek nem felelnek meg a jogszabályi háttérnek. Tehát e között vergődünk a külterületi ingatlanoknál. Vannak építésfelügyeleti ügyeink, de azt tudni kell, hogy az építéshatóság a mi bejelentéseinket nem köteles kivizsgálni, saját hatáskörben eljárnak több esetben. Közterületekről, közparkokról pár gondolat: amint említettem, megnövekedett a terület négyzetméter nagysága ezeknek a közterületeknek és zöldparkoknak, egyre komolyabb és keményebb munkát igényel. De mindemellett elmondható, hogy az évek során a gépparkunk is fejlődött jól, úgyhogy eleget tudunk tenni a kihívásoknak. Természetesen, ha nagyon vágni kell füvet, akkor azon elcsúszhatunk, de ha meg ugye nem nő a fű, akkor meg az a probléma, hogy öntözni kell. A növekményeknél meg kell említeni azt a sok-sok kis apró helyet, a Bahart-tulajdonú kikötő területet, ami nagyon szép lett, de ott az Ősök parkja, a Forrás-park, a Kossuth-szobor, a kemping és a strand közti terület. Tehát azt gondolom, hogy van bőven. 
Ebben a beszámolóban is van pár gondolat a kommunális hulladékról, arra különösebben nem térnék ki. Hulladékkal kapcsolatban arra mindenféleképpen kitérnék – merthogy minden bizonnyal sokan vannak, akiknek nem éves szerződésük van –, hogy a szelektív hulladékok gyűjtésével kapcsolatban szembesültünk egy problémával az év elején, hogy azokat a zsákokat, amiből a nyaralóingatlan-tulajdonosok hatot szoktak kapni egy évre, azokat már az önkormányzat nem tudja ebben az esztendőben kiosztani. Mi ezt kivittük a strandfőpénztárba, és ott mindenki a neve alapján megkapta, de az adatvédelmi jogszabály értelmében nem lehet az önkormányzatnál olyan lista, aminek alapján ezt kiosztaná. Nagyon nehéz megérteni a gondolkodást. Ezután sajnos be kell menni a Probio telephelyére, és ott tud hozzájutni a szelektív zsákhoz, aki szeretne. Valamint azt megemlíteném, hogy a hulladékgazdálkodási szolgáltatónak a szállítási időpont változtatásai kis kaotikus állapotot teremtettek talán kétszer is, de ehhez sajnos mi is úgy jutottunk hozzá, hogy előtte pár nappal megkaptuk. Nem beszélve arról, hogy a változást néha úgy kapjuk meg, hogy értelmezhetetlen. 
Még az elektronikus termékek kezeléséről egy gondolatot: a legjobb javaslat az az, hogy leginkább a multicégekhez kell vinni. Ugye nem veszi át a hulladékgazdálkodó Balatonfüreden, Veszprém, Kisréti út 1, ez a MÉH-telepnek az elérhetősége, ahol mindenféle monitorokat, ezt-azt átvesznek. De a multicégeknek van ilyen lerakó konténere, oda el lehet vinni. 
A komposztálást azért itt is megemlíteném, és ez pont azoknál az ingatlantulajdonosoknál lehet érdekes, akik esetleg külső embert bíznak meg azzal, hogy vágja a zöldet náluk. Fontos lenne, hogy olyan szerződéseket, megállapodásokat kössenek, hogy el is viszi, aki levágja jó pénzért a zöldet, mert van olyan kicsi telek, ahol nem lehet komposztálni. 
Az Épített környezetről pár gondolat: főépítészt foglalkoztat a település, nálunk az önkormányzatnál rajta kívül másnál nincs meg a szakmai tudás. Változás történt ott is, 2025. április 1-jétől Horváth Márta látja el a főépítészi feladatokat, csütörtökönként van elérhetősége, előzetesen az önkormányzat hivatalában be kell jelentkezni, időpontot foglalni. Zajlik a helyi építési szabályzatnak a módosítása, a tervek szerint 2027. június végére kell elfogadnunk az új HÉSZ-t, amelyet egyrészt a lakossági beadványok, másrészt az önkormányzati módosítási szándék keletkeztet. Jelen pillanatban ott tartunk, hogy a településtervezőkkel meg van kötve a szerződés, és most kezdődik az elemzése a beérkezett adatoknak és az önkormányzati szándékoknak, és alapvetően ez az eljárás nem az önkormányzaton múlik, külön társadalmasítása lesz, amikor lesz egy értelmezhető anyag. Erre teljesen külön fórumot fogunk összehívni. Épített környezettel kapcsolatban a probléma, amit az imént említettem, a szabálytalan építkezéseknek a sokasága. Egy eszköze van a főépítésznek, ez a településképi kötelezés. Egy-két alkalommal éltünk már ezzel a szankcióval, és általában eredménnyel is zárult, ha valaki nagyban vétett, és nem építéshatósági ügy volt, hanem csak településképi ügy, ott a kötelezéssel lehetett eredményt elérni. 
A Helyi közutak tekintetében: ez az a dolog, amire azt gondolom, hogy a legtöbb forrást lehetne elkölteni bármelyik településnek, és általában talán a legkevesebb van. Az elmúlt időszakban kisebb projektekre tudtunk költeni, sőt tudtunk nagyobbakra is, amire a pályázati forrásaink megvoltak. Ha csak így végig említem: a Vak Bottyán, Malom, Berek, Eötvös, Balaton utca, Sport utca, Gyöngyvirág utca egy része, Fenyei út is komoly fejlesztésen esett át, Kossuth utcai főtér, Pacsirta utca, Liliom utcán a temetőbe vezető lépcső, Berkenye köz gyalogjárdája, a Csárdás utca déli része, a 71-es főút déli oldalán a járda, Petőfi utcai járda… Szóval voltak olyan projektek, amiket meg lehetett valósítani, mert voltak pályázatok. Alapvetően ezeket az utas beruházásokat pályázati forrásokból tudja az önkormányzat megvalósítani. Olyan feltételű pályázatok voltak, amelyek megteremtették a lehetőséget az elmúlt időszakban. Az utolsó pár évben elég erősen elapadtak az állami támogatási lehetőségek. 
Jelen pillanatban a Magyar Faluban van bent egy 43 millió Ft-os projektünk, ami a Keleti Lakópark csapadékvízelvezetésének a megvalósítására van beadva. Csönd van egyelőre, nem tudjuk, hogy lesz vagy nem lesz. Vízelvezetés kapcsán egy nagy beruházás volt az elmúlt hosszabb időszakban, egy TOP-os pályázatból. Jelentős nagy probléma nincsen, kis probléma meg egy csomó van, amit folyamatosan kell orvosolni. 
A végére hagytam a Keleti Lakóparknak a kérdését. Azt gondolom, hogy a történetét szinte mindenki ismeri. Sokféle fórumon elmondtam már és közzétettem az adatokat. Látjuk mindannyian a szükségességét, hogy portalanítani kell azt a területet, és nagyjából ott tartunk, hogy jelentős része már beépült, tehát már sokkal kisebb lesz az építési forgalom a jövőben. Tehát annál a pillanatnál vagyunk, hogy időszerű lenne megcsinálni. Elkezdtük felmérni a szándékot a mi forrásaink és az ismereteinknek a birtokában. Az önkormányzat 10 éves intervallumban sem tudott pályázati forrást elérni hozzá, ezért nyilvánvaló volt, hogy saját forrásból kell megoldanunk. Ezt ingatlaneladásból tudja fedezni az önkormányzat, ehhez ki kellett alakítani egy olyan területet, amit építési területként el lehet adni. Ebbe elég komoly munkát fektettünk, de szerencsére ez sikerült, és adtunk el építési telkeket, amiből jelen pillanatban az önkormányzati költségvetés 135 millió Ft-ot, erre a célra allokált összeget tart nyilván, és ezt erre a célra szeretné forgatni. Kértünk indikatív és tervezői ajánlatokat. A tervezési eljárás lezajlott, és jelzem, hogy elég minimális tervet készíttettünk, ami gyakorlatilag a szükséges funkciókat ellátja, hogy minél kevesebb pénzbe kerüljön, hogy ki bírja fizetni az önkormányzat ezt a költséget. 230 millió Ft-os bruttó beruházás volt az utolsó novemberi adatunk. 135 millió Ft-os saját forrással rendelkezünk, és van a levegőben ez a 43 millió Ft-os pályázat, amihez nem tudom, hogy fűzzek-e reményt, vagy ne, de legyen szerencsénk! Ha nem veszem a pályázati forrást, akkor 95 millió forráshiányunk marad.
Az elmúlt esztendő végén tájékoztattam erről az érintett ingatlantulajdonosokat és egy felmérést indítottunk, hogy van-e olyan szándék, hogy hozzájárulnának ehhez a dologhoz. Elindítottunk egy felmérést, ami először elég jó lendülettel indult, és jöttek a visszajelzések. Aztán megrekedt egy darabig, akkor közzétettem a terveket a helyi televízión keresztül a helyszínen, akkor megint jött egy pár visszajelzés, az újságban is közzétettük őket, és mostanra megragadt ez a folyamat. Van egy 2026. május 11-i adat, ami szerint 87 ingatlannal számolunk, azok közül 55-en válaszoltak, és a válaszolókból 37-en támogatnák anyagilag is a kivitelezést, 18-an pedig nem vállalnának anyagi részt, és 32 ingatlantulajdonosa nem válaszolt. Ez a tegnapi nap folyamán eggyel javult, egy támogató jelentkező jött még be. Tehát van egy adathalmazunk, ami ugye semmilyen kötelezettséget nem jelent még senkinek, csak mutat egy irányt, hogy merre induljunk el. Ad abszurdum lehet az a helyzet, hogy nincs olyan támogatottsága ennek a dolognak, de lehet az a helyzet is, hogy megvan a kétharmados támogatottsága. Ha az önkormányzat abba a helyzetbe kerül, hogy hogy nincs forrása teljesen az egésznek a megvalósítására, akkor csinálhat egy részleges megvalósítást, aminek azért műszaki akadályai vannak. A csapadékvízelvezetés miatt nem annyira egyszerű, hogy a Liliom utcát csináljuk meg, mondjuk, ami a főcsapás, hogy ésszerű lenne, hogyha azon végigmennénk, de ha a csapadékvízcsatorna elvezetők elkészülnek, és annak a zárt rendszerébe hordalék kerül, akkor nagyon gyorsan le is tömíti azt. Tehát nem annyira egyszerű a helyzet. Hogyha a kétharmados legitimitása meglenne ennek a dolognak, akkor viszont rendeletalkotási helyzetbe kerülhetne az önkormányzat. Vannak azok, akik jó szándékkal tennék hozzá a saját anyagi forrásaikat, és vannak, akik nem tesznek hozzá. Tehát egy ilyen sakk-matt helyzetben vagyunk a maradék 31 ingatlantulajdonossal. Itt beszélgettünk sok mindenkivel, hogy akkor mondjam meg, hogy ki az, aki nem, és akkor lobbizunk meg egyéb más. Beszélgetni kell az ingatlantulajdonosokkal, mert egyelőre azt gondolom, hogy nem adhatok ki egy listát. A „nem” is egy válasz. Akkor látnánk egy képet, hogy vagyunk kétharmadon, nem vagyunk kétharmadon, erre menjünk, arra menjünk. Szóval én azt gondolom, hogy a Keleti Lakóparkos útkérdésnél egy kicsit most ilyen patthelyzetben állunk, és nagyon jó lenne, hogyha egy-egy építő gondolattal tudnánk ezen átbillenni. És itt azt gondolom, hogy tovább ezt nem is cizellálnám. Az lenne a kérésem, hogy akinek van véleménye, az jelezze kézfeltartással és majd sorban próbálom megadni a szót. Az elején mondja meg a jegyzőkönyv miatt a nevét és próbálja a véleményét viszonylag röviden összefoglalni, hogy minél több embernek legyen lehetősége szólni.
Balatonakali község Önkormányzatának Képviselőtestülete 5 igen szavazattal, egyhangúlag meghozza az alábbi határozatot:

99/2026. (V. 28.) határozat

Balatonakali község Önkormányzatának Képviselőtestülete a lakosság környezeti állapotáról szóló beszámolót elfogadja.

Határidő
 azonnal

Felelős:
 polgármester

Király András ingatlantulajdonos: Király András vagyok a Vadkörte utca 2-ből. Említette a részleges megoldásnak a lehetőségét. A Vadkörte utca az egy kifejezetten kis zsákutca, egy igen rövid szakasz. Én nem tudom, hogy az utcában a tulajdonosok válaszoltak-e, egyáltalán eljutott-e hozzájuk, de én nagyon szívesen vállalnám azt, hogy ott a Vadkörte utcában akár egyesével fölkeresném őket, és egy kicsit megpróbálnám mozgósítani, nem abba az irányba, hogy válaszoljanak igent, hanem hogy válaszoljanak. Ugye ezzel el is árultam, hogy én akár támogatnám is, és igen, vállalnék összeget is arra, hogy hogy ez elkészüljön.

Koncz Imre polgármester: Köszönöm szépen a felvetést. Én azt gondolom, hogy valamit próbálunk ebben tenni. Tehát én magam nagyon támogatnám ezt a megoldást, ha tudnánk véleményeket, mert akkor tudnánk tovább beszélni. Megnézzük a jogi lehetőséget, hogy mit tudunk ezzel tenni. Nem tudom, hogy csináljuk, azt kérném öntől, ha nem jelentene gondot, hogy a polgármester@balatonakali.hu email címre legyen kedves bejelentkezni az elérhetőségével, és akkor én felveszem önnel a kapcsolatot, és leülünk megnézni, hogy mit tudunk tenni. Addigra kialakítom a véleményt, hogy hogy tudunk-e ebbe lépni. Próbálok rá találni megoldást. 
Kohut Gábor ingatlantulajdonos: Liliom utca 12. Úgy látom, hogy gyakorlatilag az az elsődleges probléma, hogy van 87 darab ingatlan, és 32 nem jelzett vissza. Szerencsétlen, mert van olyan ismerősöm, aki két telekkel rendelkezik az utcában, és ő például nem kapta meg az önkormányzatnak ezt a nyilatkozatételre, felhívását vagy tájékoztatását, és rajtunk keresztül tudta meg igazából, hogy az úttal kapcsolatosan egy közvélemény-kutatás van folyamatban. Én tájékoztattam, beküldte a másik telek tulajdonosa is a támogató javaslatát. Kérdezem én, hogy az önkormányzatnál felmerült-e egy olyan lehetőség, hogy esetleg egy nyilatkozattételi eljárás keretében az önkormányzati adóhatóság közzé tegye még egyszer ezt a felhívást, és egy kicsit szigorúbban, mondjuk nyomatékosítva akár pénzbírsággal is. Én úgy tudom, hogy az önkormányzati adóhatóságnak erre van lehetősége. 

Koncz Imre polgármester: Ha csak ez a kérdés, akkor itt átadom a Sándornak a szót. Nekem aggályaim vannak.

Dr. Szabó Sándor kirendeltségvezető: Válaszom: nem.

Koncz Imre polgármester: Itt még egyelőre csak egy szándéknyilatkozatról van szó. Tehát egy irányt keresünk, ami kötelezettséget nem keletkeztet. Ha elérünk arra a szakaszra, hogy esetleg meg lehet valósítani, akkor ott már komoly jogi lépésekkel és alátámasztott dokumentumokkal kell ezt megtenni. 
Kohut Gábor ingatlantulajdonos: Igen, csak ugye itt 32 ingatlantulajdonos egyáltalán nem is foglalkozik az üggyel. Viszont egy önkormányzati adóhatóság általi nyilatkozattételre már azért neki is lépnie kell, hacsak nem akar a zsebébe nyúlni.
Dr. Szabó Sándor kirendeltségvezető: Igen, de a jogszabály az arra ad lehetőséget, ami az adózással kapcsolatos. Tehát adóalanyként bejelentkezni, satöbbi. Azért, mert nem válaszol egy más ügyből kifolyólag, azért nem.
Kohut Gábor ingatlantulajdonos: De mondjuk, ha ezt ki lehetne kicsit színezni azzal, hogy mondjuk egy ingatlanadó, vagy ugye egy telekadó - mert ugye jól tudom, hogy az önkormányzat elfogadott külön a Keleti Lakóparkra egy adónemet -, ennek a keretében egy nyilatkozattételi felhívást tenne közzé az ott lakók között.
Dr. Szabó Sándor kirendeltségvezető: Ez két különböző ügy. 
Koncz Imre polgármester: Az a baj, hogy ebben nem tudunk így lépni. Itt sokkal inkább olyan építő dolog kell, hogy mindenki megkérdezi a saját szomszédját, hogy megvan-e, nincs-e… Azért még keresem azt a megoldást, hogy hogy tudunk ebben segíteni. 
Kohut Gábor ingatlantulajdonos: Arról esetleg az önkormányzatnak van valamilyen információja, hogy ez a 32 ingatlantulajdonos azért nem válaszolt, mert nem kapta meg az értesítőt?
Koncz Imre polgármester: Nincs infó, de biztosan tudok olyat, aki megkapta, találkoztam vele, és megkérdeztem tőle, hogy megkapta, „majd gondolkodom rajta” – ezt mondta. Nagyon nehéz erre mit mondani. Hogyha feltesznek egy kérdést, egy közösség van mögötte, van egy szándék, ez egy 15 éves probléma, vagy még több. Ez csak egy perces szándék, és kész. És már azt se vártam el, hogy a táblázatot töltsék ki, mert az utolsó nem magyar illetőségű úr a Google Fordítóval küldött valamit, és vettem, hogy igen, ő támogatja, kész. Tehát nincs ezzel gond. Azt gondolom, hogy ezt az adós verziót ezt nem tudjuk megjátszani. 
Kohut Gábor ingatlantulajdonos: Esetleg akkor az önkormányzat még egyszer kiküldhetné, hátha esetleg most már akkor hajlandó lenne. 

Koncz Imre polgármester: A maradék 31-nek? Anikó kolléganőm a feladatnak a felelőse.

Meretei Anikó igazgatási ügyintéző: Hogyha már megszólítottál, akkor hadd mondjam el, hogy az ingatlan tulajdonosok java részének első körben Ügyfélkapun küldtük ki ezt a levelet, ugye arról visszajelzés érkezik, hogy valaki átvette a megkeresést, azt egyből látjuk, illetve azt is, hogy ha nem. És aki nem vette át, annak postai úton, papíron, hagyományos postával küldtük ki a nyilatkozatot a tájékoztatólevéllel. Tény, hogy nem tértivevénnyel, de én azért bízom a Magyar Postában, hogy egy sima levél is elérkezik a megfelelő címre, illetve akinek volt e-mail címe, annak e-mailben is elküldtük. Ez már olyan sokféle út, hogy ezek közül valamiképpen meg kellett volna, hogy kapja az ön szomszédja is. Akinek helyben volt ingatlanja, ott még bedobattuk a helyi postázóval is papíron borítékban, akinek volt postaládája ugye, mert ugye a nyaraló ingatlanok lévén nem mindenkinek van itt helyben postaláda, de ezt az utat is megpróbáltuk.
Dr. Szabó Sándor kirendeltségvezető: Még hozzá lehet tenni, hogy a helyi újságban is és a honalpon, interneten is volt.
Kohut Gábor ingatlantulajdonos: Igen, csak nagyon sokan nem itt laknak a városban. 

Meretei Anikó igazgatási ügyintéző: Igen, ment postával az otthoni címükre is természetesen, akinek az az állandó lakcíme. 

Király András ingatlantulajdonos: Csak gyorsan akartam reagálni, hogy pont emiatt, hogy már tényleg ennyi próbálkozás történt, azt gondolom, hogy inkább a személyes aktivitás az az, ami mozgósítani tudná ezt a 31 embert. 
Koncz Imre polgármester: Ha továbbmegyünk, egy hadd tegyem fel azt a kérdést, ha a jelenlévők fel tudják vállalni, hogy akik itt vannak, támogatnák szívesen? Tegyék fel a kezüket, akik támogatnák az itt lévők közül a személyes hozzájárulást az útépítéshez. - Tegyék fel azok, akik itt vannak és nem támogatnák! - Magyarán ugye azt látjuk jelen pillanatban, hogy majdnem, hogy aki nincs itt, nem mozdul meg rá, az érdektelen. Majdnem, hogy felfoghatom egy nem támogatónak: azért nem reagál rá, mert ő nem támogatná. Megvan a lehetősége a rendeletalkotási folyamatnak, de a legitimitása, ami vállalható legitimitás egy önkormányzat részéről is, hogy kötelezzek valakit, valamint a jogszabályi háttér alapján is, az erkölcsi feltételek alapján is annak kétharmadnak kell lenni.
Luterán András ingatlantulajdonos. Liliom utca 5. A gondolatmenetet tovább folytatva, a környezetemben, akik laknak itt a Liliom utca környékén, körülbelül négy-öt ingatlantulajdonossal beszéltem, egyik sem kapott semmiféle értesítést erről a tájékoztatásról. Na, most ugye az Akali Híreket, vagy Akali oldalát, vagy a Facebook oldalt, nem nézik. Na, most hogyha nem kapnak értesítést, akkor hogy tudnak nyilatkozni? Tehát mondom, ott a közvetlen szomszédságomban legalább négy-öt emberrel beszéltem, aki semmiféle tájékoztatást nem kapott. Az lenne a felvetésem, hogy egy ilyen levelet vagy tájékoztatást miért nem küldenek ki akkor, amikor például az adó befizetéséről szóló határozatot kiküldik, azt megkapja mindenki, mert be is fizetik, akkor ezt ezzel együtt ki lehetett volna küldeni, és akkor biztos, hogy átvette. Ezt gondolom. És akkor nincs apelláta. 
Koncz Imre polgármester: Köszönjük András. Azt megtehetjük, hogy nem a jegyzőkönyvbe, de amikor vége van, akkor az Anikónak azt a négy-öt embert, aki nem kapta meg, azt leszel kedves megmondani, hogy ki, és akkor kiküldjük nekik. 
Luterán András ingatlantulajdonos: Nekem csak az lett volna a felvetésem, hogy az lett volna logikus, és többletköltség nincs belőle, hogy a határozattal együtt kiküldeni, és akkor olyan nincs, hogy nem kaptam meg.

Koncz Imre polgármester: Jó, építő a gondolat. Amúgy ugye novemberben volt az első használható költségvetése ennek, az adófizetési időszak az márciusban van, talán akkor mennek ki adóslevelek – vagy egy kicsivel korábban, mondja képviselő asszony. 
Luterán András ingatlantulajdonos: Igen, értem, csak hogy ugye erre lehetett volna készülni már az ősz folyamán, hogy lesz egy ilyen folyamat. Nem túl szerencsés volt ezt év végére, év elejére tenni, mert mindenkinek a legkisebb gondja is nagyobb attól, hogy az akali dolgokkal foglalkozzon, főleg úgy, hogy nincs értesítés, tehát nem tájékozódik arról, hogy itt egyáltalán kéne nyilatkozni. 

Dr. Szabó Sándor kirendeltségvezető: Ehhez annyit hadd tegyek hozzá, hogy szerintem sok esetben az ingatlantulajdonosok felelőssége az, hogy nem kapták meg a levelet. Ha elköltözik máshova, a földhivatalban nem jegyezteti át a lakcímét, vagy velünk nem közli, nem tudunk róla. Nekünk pedig az ingatlannyilvántartásba bejegyzett adatok az elsődlegesek.
Luterán András ingatlantulajdonos: Hát én ezt értem, de a helyi adó mindig valamilyen címre kimegy, meg át is veszik.

Dr. Szabó Sándor kirendeltségvezető: De a helyi adót azt nem kell mindig küldeni, hanem csak akkor, amikor változás van, illetve február végén mikor a csekket küldjük. 

Koncz Imre polgármester: Andrásnak a javaslata jogos ilyen szempontból, de azért megjegyzem, hogy az adókivetéssel kapcsolatban nem packázik senki, befizeti. Felteszem, hogy a kolléganő tényleg nekifeküdt a dolognak, és kiküldte, sokkal inkább közömbösségről van szó, a nem válaszolóknak egy részénél.
Luterán András ingatlantulajdonos: Én ott a környezetemben élőket jól ismerem, 10 éve itt vagyunk a faluban, nem gondolnám, hogy letagadják azt, hogy kaptak.

Koncz Imre polgármester: Próbálunk még nekifeszülni akkor a dolognak még egyszer, és valamilyen formában célzottan azt a 30 valahány embert megkeressük. Ebben majd fogom kérni a lakóközösség segítségét. Jogos volt az adós felvetés, tehát köszönöm szépen.

Luterán András ingatlantulajdonos: Folytathatom? Még lenne néhány kérdés. Majd az út témára is még visszakérnék, de itt előzőleg a szemetes dologhoz kapcsolódóan lenne néhány megjegyzésem. Ugye, mint említettem, 10 éve itt vagyunk a faluban, és olybá tűnik ez a dolog, hogy gyakorlatilag az üdülő területeket az önkormányzat azt egy külön kategóriába kezeli. 
Mondhatni általánosságban, hogy a közterületen is, meg a beépítetlen ingatlanokon is, meg az ingatlan előtti területeken is majd egész évben combig érő gaz van mindenütt. Egy ápolatlan, gondozatlan területnek tűnik ez az egész. Na, most az önkormányzatnak jogilag is, meg előírásilag is kötelezettsége egészségügyi szempontból rendet tartani ezen a területen. Na, most csak beszéljünk a keleti lakóparkról, de tudnék másról is, de maradjunk itt a szűk környezetben. Ott van az az úgynevezett közösségi tér, az is egy évben kétszer van levágva. Az út mellett mindenütt combig érő gaz, úgy általánosságban. Bejönnek ezek a meleg idők, júniustól szeptember végéig, október közepéig meg lehet fúlni a pollentől. A beépített ingatlanokon most tudok nyilatkozni, polgármester úr tudja, hogy melyik a házam, egyik oldalamon és másik oldalon is beépített ingatlan van. A 10 év alatt egyszer volt levágva az egyik is, meg a másik is. Nem győzök átjárni a szomszédba, permetezni a kerítés tövét, hogy ne jöjjön át a gaz. De hogy néz ez ki, hogy ilyen állapotok vannak, comig érő gaz van, mindenféle dzsumbuj, bokor mindenütt. Tehát ebben kéne valamit lépni, mert ez egy tarthatatlan állapot. Tehát az önkormányzatnak nem hogy csak lehetősége van, hanem kötelező lenne betartatni mindenkivel a kötelező egészségügyi szabályokat. Ez az egyik része. 
A másik része a kidobott szemeteszsákok, amiket nem visznek el a kukások. 
A harmadik része, amiről itt szó volt, hogy kirakják az út mellé a nyesedéket, a faágakat, a nem tudom én, hogy mit. Na, most ez mi más, mint közterület szennyezés? Tehát az önkormányzatnak kötelessége, meg joga lenne ezeket az ingatlantulajdonosokat felszólítani, és ha nem hajlandó rendet csinálni, akkor kiszabni rá a büntetést keményen, ugyanúgy, ahogy ezt egy millió településen csinálják Magyarországon. Tehát ebbe kéne valamit előrelépni, mert ott az a környék, az egy putri, már elnézést a kifejezésért, de sokszor olyan állapotok vannak, hogy az már szégyen. Ott jár a rengeteg turista biciklivel, hegyben áll a kidobott szemeteszsák, az út szélén a rengeteg fanyesedék, valaki elkezdi rakni a kupacot, akkor hordja rá a szomszéd is, meg a harmadik is, mindenki. Aztán ott van hónapokig. Tehát ez azért borzasztó állapot. Mindenképpen meg lehetne azt csinálni, hogy valaki kirakja a ház elé, most legyen az nyesedék, vagy legyen az olyan zsák, amit nem visznek el a kukások, nincs rendben tartva a portája, meg a ház előtt lenyírva a gaz, akkor kiküldenek egy felszólítást, hogy legközelebb megbüntetlek. Nem, nincs legközelebb, vagy elrakod onnan, van rá 10 napod. Ha nem, akkor szépen le lehet vágatni. Van itt a faluban, meg a környéken éppen elég olyan ember, aki számlaképes, és mondjuk fűnyírással foglalkozik, megcsináltatni, kiszámlázni neki egy jó erős bírsággal. Kiraktad a szemetedet a ház elé, közterületre, kiküldeni neki a bírságot, meg az önkormányzat elszállítja, kiszámlázzák. Volna négy-öt ilyen példa, akkor mindenki betartaná a rendet, de ez a kupi, ami ott azon a részen van, ez messze nem illik bele a környezetbe, vagy egyáltalán itt a falunak a képébe. Ezek olyan állapotok, mint aminek nincs gazdája. 10 éve vagyunk itt, 10 éve ugyanezek az állapotok vannak. Tehát erre milyen megoldást tudnak?
Koncz Imre polgármester: Mi van a területeken? Van egy jó megoldás most rá, január 1-jétől az akali önkormányzat is beszállt a közterület-felügyelőnek a finanszírozásába. Idáig nem volt közterület-felügyelőnk, és megmondom őszintén, nem is akartam sújtani a lakosságot közterület-felügyelő jelenlétével, mert volt erre régen sok rossz példa is. Valamilyen alapvető rendfeltartási feladatokat bíznánk meg, de most megfogalmazódott itt egy kérés, ha jól vettem, hogy a keleti lakóparkban van ilyen probléma. Alapvetően azt ugye tudjuk mindannyian, hogy az ingatlannak a belső takarításába nagyon nehezen tudunk beleszólni. Az ingatlan előtti útszakaszokat az ingatlan tulajdonosának a feladata, hogy rendbe tegye, mint ahogy teszik is ezt sokan. 
Varga Zsuzsanna ingatlantulajdonos: Az Árvalányhaj utcában ez a problémánk nekünk is. Ugye, ez egy zsákutca, viszonylag kicsi forgalommal, de most már, ha jól láttam, akkor gyakorlatilag egy telek van még, ami beépítetlen. Minden további telek a vízmű kivételével be van építve. Gyakorlatilag ide kapcsolódna az, hogy meddig kötelessége a lakosságnak a háza előtti portát rendbe tartani? Ugyanis sajnos ott tartunk, hogy miután kicsi forgalom van ezen az utcán, a murvát gyakorlatilag felveri a gaz. De az hagyján, hogy a murvát, tehát nem látjuk az út szélét, hogy meddig van az az egy sávos út, mert az a bizonyos területeken nem csak a murva tűnik el, hanem egyszerűen az út széle ugyanaz, tiszta gaz. Tehát csúnya a terület. Mi egy vendégházat üzemeltetünk abban az utcában. Gyakorlatilag a képemről leég néha a bőr, hogy olyan áldatlan állapotokba érkeznek meg a vendégek az utcán, hogy hiába adok én egy jó szálláshelyet, ha a környezet nem tökéletes, vagy legalábbis törekedjünk a tökéletesre, mert elfogadom, hogy nincs még aszfaltozott út, de legalább akkor a környéket tegyük rendbe. A sarkon ott van ugye az a közpark. Ez azt hiszem, hogy egy két évvel ezelőtti meghallgatáson is már egyszer felmerült, hogy azt is valamilyen úton-módon egy kicsit konszolidálni kellene, valamilyen szinten rendbe kéne tenni. Ott is gyakorlatilag felverte újra a vadrózsa, meg a mindenféle giz-gaz az egész területet. A vízmű nem tudom, hogy mennyire az önkormányzatnak a hatáskörébe tartozik, de gyakorlatilag ott is derékig érő gaz van folyamatosan. Én támogatnám azt, hogy ha mást nem, akkor az önkormányzat a közmunkásokat, ha vannak ilyenek, időnként küldje ki oda azokra a területekre, és csinálják meg a gazmentesítést.

Teveli-Horváth Olivér ingatlantulajdonos: Csatlakozva az előzőkhez, azt szeretném mondani, hogy azért álljunk le egy picit szerintem ezzel a, hogy megint a lakosságot terhelik költséggel meg kötelezettséggel. Azért az önkormányzatnak feladata van. Ez egy belterületi lakópark, ez egy belterületi rész, ahol az önkormányzatnak kötelessége egyébként fenntartani az utat, a járdát, satöbbi. Például a temetői oldalon ott nincsenek ingatlanok, ott az az önkormányzatnak a fenntartása kizárólagosan, és ott annyira beszűkül már az út, többször írtam levelet ez ügyben, hogy nem biztonságos a közlekedés. Tehát hagyjuk azt, hogy kinek a portája, hogy vágja a füvet, vagy hogy nem vágja. Az önkormányzat feladata az a rész, és az elmúlt nem tudom hány évben egyszer volt ott közmunkás kasszával, aki vágja. Vett az önkormányzat számos gépet pályázati pénzeken, örökké olvasom, hogy hány traktort vettek, hogy fejlesztenek, meg erre meg arra költik a pénzt, de nem látom ezeket használni. Ne felejtsük el, hogy belterületi ingatlanok tartoznak ide, és hogyha én azt látom, hogy az önkormányzat gondos gazdaként megteszi a kötelezettségét, akkor én is majd szívesen hozzájárulok ahhoz, hogy például költséggel szálljak be egy olyan feladatba, ami nem a lakosságnak a feladata; hogy aszfaltos út legyen, járda legyen, meg csapadékvízelvezetés. Ez mind-mind önkormányzati feladat. Én ezért nem támogatom egyébként az utat. Az önkormányzat találja meg azokat a forrásokat. 20 éve volt erre az önkormányzatnak az ingatlanadóból, a telekadóból, sorolhatnám, hogy mennyiből. Ezek a pénzek hol vannak? Erre a nem tudom, 70 vagy 80 telekre? 20 éve eladták magántulajdonba ezeket a telkeket, abból bevételek jöttek. Mire fordította ezt az önkormányzat? Most könnyű a lakosságra ráterhelni azt a 90 millió Ft-ot. Adjon el még az önkormányzat két telket, vagy nem tudom, találjon meg forrást. Ez az ő feladatuk, nem a lakosságé. Nagyon egyszerű a lakosságot büntetéssel fenyegetni. Legyen az a harmadik megoldás, az első legyen az, hogy gondos gazdaként az önkormányzat megteszi az ő feladatát. 
Luterán András ingatlantulajdonos: Igen, és itt csatlakozva az úrhoz, hadd folytassam. Itt igenis kell büntetéseket kiszabni a beépítetlen magánterületekre, mert az gondozatlan, meg az a bizonyos egy-két méternyi, ahol nyilván látszik, hogy hol van az út szélessége. Az az ingatlantulajdonosnak a kötelessége - már, ahol látszik. Itt ki kell róni a bírságot, mert ott van a Liliom utcában is hány beépítetlen ingatlan, meg a vízmű környékén is. Évek óta, sőt, ahogy az előbb említettem, 10 év alatt egyszer volt levágva, de soha nincs felszólítva, soha nincs megbüntetve érte. De ugyanez vonatkozik a szemétkirakásra, meg a nyesedékkirakásra is. Csak hogy ide csatlakozzak, tehát most itt nyilván azokról az ingatlanokról beszélünk, amik elhanyagoltak, meg az a 1-2 méter, vagy 3 méter, nem tudom, ott ahol egyáltalán látszik az útnak a széle. Ez az ingatlantulajdonosnak a feladata, ahogy mondta. Nyilván nem az, hogy hogy az egész területet tartsuk karban...

Koncz Imre polgármester: Az a helyzet, hogy a jogszabályi háttere a rendszernek megvan valamilyen formában, ha fűről beszélünk most. Tehát én a saját példámból indulok ki. A saját ingatlanom előtt gyakorlatilag olyan 15 m szélességben vágom az útig. Ugyanezt 10 m szélességben vágom a háta mögött. A jogszabályaink szerint, a helyi rendeletek értelmében az ingatlan előtt az ingatlantulajdonosnak kell a közterületet is vágni. De természetesen ott, ahol bármilyen probléma van, próbálunk mi is segíteni. Közmunkásunk kettő darab van, az egyik egy nagyon kedves kertész hölgy, aki nagyon szépen dolgozik, szorgalmasan, tényleg szépen rendezi a virágokat. Van egy úr, aki egy kemény fiatalember, és minden nehéz, piszkos munkát megcsinál, amit lehet. Ez a közmunkásunk, és aztán vannak a településüzemeltetés kollégái, akik legjobb tudásuk szerint valóban gépekkel megteszik azt, amit lehet. Tehát a András felvetése, hogy büntessünk, ugye ettől ódzkodtam egy kicsit, de megfogalmazódott, ezt meg lehet tenni. Ha az út meglenne, ha az útnak meglenne a széle, meglenne a padkája, akkor már tudnánk, hol a szép zöld füvünk, meg a cserjék. De addig ezt nem tudjuk megcsinálni, hisz Galgócziéknak volt a kérdése 1000 éve, majd hova ültethetik a fájukat. Már jó lenne, ha meglenne az út, akkor tudnák hova ültetni a fájukat, meg egyéb mást. Tehát az előfeltétele ennek a dolognak, hogy valamilyen formában meglegyen, és nem akarunk különben senkire se róni semmit. Értem Teveli úr kritikáját, de az önkormányzatnak szándékába áll, és azt gondolom, hogy ezt érdemes pozitívan értékelni mindenkinek, nekünk is, képviselőknek, de azt hiszem, az ingatlantulajdonosoknak is, hogy az önkormányzatnak szándékába áll 135 milliót hozzátenni. Egyelőre ez a lehetőségünk jelen pillanatban, a legjobb tudásunkat latba vetve. És ugye adókat mások is fizetnek, és sajnos máshol is vannak rossz utcák. Tehát az a baj, hogy a másik nyaralóterepen ma már elfogy az aszfalt. Rengeteg olyan utcánk van, ahol ugyanúgy rendet kéne tenni, de azt mondjuk most is, hogy itt kell most leginkább lépnünk, mert itt van a legnagyobb probléma. Nem akarom elvitatni azt, hogy ez a terület nem tett hozzá adóval a településhez, de a településnek rengeteg feladata van, amit el kell látni, és ezeket a feladatokat nem a helyi önkormányzati képviselők találják ki, hanem az állami törvények találják ki, hogy mi mindent kell, mire kell alkalmaznom, mennyit kell fizetnem nekem, hogy kell megcsinálni. Az állatvédelmi felelősünknek 50.000 Ft-ot, hogyha elviszi a kóbor kutyákat. Sose láttam még itt. Az adatvédelmi biztosunknak kell fizetni 80.000-et, nem tudom minek, mert kitaláltuk ezt a gyönyörű jogszabályt, nem mi… Szóval a lényeg az, hogy el tudjuk költeni sajnos a pénzt, és nagyon nehéz az adóval összeszedni. És hogyha megnézem az utak arányát, akkor azt is el kell fogadjuk, hogy az úthálózatnak a 10 %-a van ott. Tehát hogyha a pénzosztást is így veszem, hogy mondjuk 10 %-ot költenénk rá abból, ami van, akkor semmire se mennénk, hanem annak a 135 milliónak a teljes összegét tennénk oda a mai tudásunk szerint. És ha megmozdulna valami, akkor még az önkormányzat átgondolná, hogy hogy kérem szépen, itt a szándék, tudunk menni, van közös akarat. De ahhoz az kell, hogy le tudjuk zárni ezt a folyamatot, és lehet, hogy azoknak is megváltozik a véleménye, akik szkeptikusak, mert nem történik semmi.

Teveli-Horváth Olivér ingatlantulajdonos: Nem látom azt, hogy az önkormányzat ott valamit tesz, mint ahogy András mondja, hogy minthogyha nem is léteznénk, mintha teljesen külterület lenne. Tehát nem látom a napi jelenlétet.

Szabó László Strand utca 5. alatti lakos: András is említette, hogy 10 éve akali, és már látja a problémákat. Az én családom három generáció óta él itt, sokkal több problémát ismerek és tudok, és körülbelül egy héten át tudnánk itt néhányan értekezni és beszélgetni. Első megjegyzés, hogy én nagyon szeretném, ha lenne moderátor ezeken a beszéléseken, mert végtelenségig nem beszélne egy ember. Bocsánat, hogy ezt mondom, de azért hallgassuk meg egymást, de azért tiszteljük is, hogy más is szeretne beszélni. Nem tudom, hogy van-e ilyen szereplő itt a képviselő-testületben, aki moderátorként szokott, vagy kellene, hogy üzemeljen, de legyen szíves, üzemeljen úgy. A másik, hogy én először is egy kicsit meg vagyok lepődve, hogy ilyen sokan vannak, és ahogy érzem, a keleti lakópark, és az ott építendő utca a világ legnagyobb problémája jelenleg. Hát, ez egy kicsit furcsa, mert nagyon sok problémát lehetne sorolni, amelyek minimum egyenértékűek, ha nem nagyobb problémák, mint az építendő utca. A két úrnak egyébként az a vicces helyzete, az én véleményem szerint, hogy mindenkinek igaza van. Tehát én is úgy gondolom, mint András, hogy büntetni. Most csak gyorsan erre reagálok én is, ha már itt ez ekkora központi téma volt, hanem teljesen másról szeretnék beszélni, illetve így részben másról. Tehát Andrásnak teljesen igaza van, a gondozatlan területet szerintem kötelessége az önkormányzatnak büntetni. Amire Anikó, mondta, hogy mindenki értesítve lett az ügyben. Ebben vannak kételyeim, ugyanis én itt még egyetlen egy hivatalos értesítést az önkormányzatól nem kaptam 43 év alatt. A Facebook, ezt szeretném jelezni, a Facebook nem hivatalos kommunikációs csatornája egy önkormányzatnak, és teljeskörű információt, tájékoztatást szükséges adni a lakosságnak. Én azt tanácsolom, hogy mindenkinek a mai világban valószínűleg van email címe. A teljes lakosság létszámának az összes emailjét tessék begyűjteni. Ha ez még nem történt meg, akkor most ez egy nap alatt meg lehet nézni. Én nagyon szívesen segítek.
Dr. Szabó Sándor kirendeltségvezető: Az se hivatalos.

Szabó László Strand utca 5. alatti lakos: Jó, csak hadd mondjam, az egy direkt, és azt biztos, hogy bizonyítottan elküldték, és akkor, ha nem olvassa, akkor ugye akkor meg már. Tehát: nem tudom, hogy itt mindenki állandó lakos itt, vagy csak nyaralók? A régi lakosság között sok idős van, nekik biztos, hogy nincs Facebookjuk, és nem is lesz soha. Nem hiszem, hogy ebben szabadna bízni, hogy majd a Facebookon olvassa a nem tudom milyen néni. Tehát ilyen nem lesz. 
Koncz Imre polgármester: Bocsánat, kicsit konstruktívabban! Moderálni próbálom, akkor az elvárásnak megfelelően. 

Szabó László Strand utca 5. alatti lakos: Igen, akkor a másik téma, ami felmerült már, mert ez fontos téma, ebben én is voltam itt személyesen, a polgármesteri hivatalban kétszer is a szemetelés, a szemét elhelyezés. Itt a Strand utcában történt egy-két ilyen esemény, de ez már évek óta zajlik, hogy oda hordanak szemetet, szétszórják, satöbbi. Andrásék rendkívül korrekten azonnal reagáltak, hajnali 6-kor, amikor hívtam, 7-kor, fél 7-kor, azonnal reagáltak, jöttek, összeszedték. Én is kíváncsian várom az önkormányzattól az ellenlépéseket, a tervezett ellenlépéseket, ugyanis ezeket a dolgokat ki kellene védeni. Ez szerintem az önkormányzatnak kötelezettsége, kivédeni. És nem csak a problémát sorolom, én megoldási javaslattal álltam elő a polgármester úr felé. Ő azt ígérte, 14 napon belül most kivételesen válaszolni fog, ezt nagyon várom. Én azt javasoltam, hogy szerintem helyezzünk el egy térfigyelő kamerát. Ennek nagyon bonyolult, macerás útja-módja van egyébként. Most csak nagyon röviden: az E.ON-tól kell egy egyeztetés, az ő engedélyükkel tud esetleg a polgármester javaslatot tenni, hogy oda kitegyenek egy térfigyelő kamerát, és akkor a rendőrséget is be kell vonni, mert annak egy zárt adatgyűjtő egysége kell, hogy legyen, és ahhoz nem férhet hozzá se jegyző, se polgármester, csak a rendőrségnek egy kinevezett alkalmazottja. De ha lenne ilyen esemény, amit önök is már panaszoltak, hogy idejönnek, szemetelnek, rongálnak, stb., akkor már lenne egy jogalapunk arra, hogy ne tudjon a rendőrség elkergetni minket, hanem ott van a felvétel, és akkor kötelességük lesz nyomozni. Tehát én ezt javaslom. Polgármester úr anyagi hátrányokra hivatkozott. És hát ezen nagyon meglepődtem, mert ebben a faluban a teljes költségvetést még sajnos nem sikerült megkapnom, meg analizálnom, de majd ezen azért dolgozom. De úgy vélem, hogy egy ilyen térfigyelő kamerának a költségeit ki fogják tudni gazdálkodni.

Koncz Imre polgármester: Megállítanám, ha nem sértődik meg!
Galgóczi Antal ingatlantulajdonos: Én azt gondolom, hogy a rendkívüli ülés, nem tudom, minek nevezzük ezt az összejövetelt, elsődleges célja az úttal való foglalkozás. Megértem a súlyos problémát, de egyébként néztük a Liliom utcát, amin átmenő forgalom van. Hiába van kitéve az üdülőterület tábla, 50-60-70-nel száguldanak végig. Nem lehet arra az oldalra szellőztetni. Ha hetente mosunk autót, olyan, mintha havonta mosnánk autót. Innentől kezdve ne kicsinyeljük le a Liliom utcai problémát. Ezzel kapcsolatosan szeretnék néhány rövid felvetést tenni, hogy konstruktívak tudjunk lenni, mert itt fogunk ülni jövőre is, meg azután is ugyanebben a helyzetben.

Szabó László Strand utca 5. alatti lakos: A Strand utcát ennél - nem akarom bagatellizálni, sem le kicsinyelni az önökét -, ugyanolyan problémák érzem. Én azért látom a Strand utcai problémákat komolyabbnak, mert onnantól, hogy indul a májusi nyári szezon, ott nagyjából a 800 fős faluban hirtelen 10 000 fő zsúfolódik össze egyetlen egy utcába. Mindegyik probléma, én szerintem azért ez egy kicsit nagyobb volumen, egyszerűen csak mert több ember van ott. Tehát végtelen koszt generálnak, végtelen zajt generálnak. Rendkívül sok probléma felvetés volt már itt, és az önkormányzat nem nagyon tett semmit, ezért én eljövök és felszólalok, mert én úgy érzem, kötelességük lenne ezzel komolyan foglalkozni, ahogy hallom, így több embernek is egyébként sok ilyen zavaró problémája van. Szóval ez volt az egyik javaslat tevésem, és amúgy a Strand utcára gondoltam, hogy ott legyen egy ilyen térfigyelő kamera. Ezeket a dolgokat, ezeket az eseteket nem lehet 100%-ig kiszolgálni, de legalább egy eszközzel kezdjünk bele. Igen, a másik probléma az anyagi része, arra nagyon kérem a polgármester urat, valahogy magyarázza el, hogy hogy hogy miért nincs pénz egy térfigyelő kamerára.

Koncz Imre polgármester: Válaszolnék erre a dologra. Tehát az önkormányzatnak van pénze kamerát teremteni, csak az a helyzet, hogy amikor Szabó úr kamerát kér, akkor miért ne kérne Teveli úr is, András is kérne egyet, meg a másik is. És nem elég az sajnos, amit László mondott, hogy hoz egy kamerát. Az nem lesz elég, mert elmondta a nehézségeit. Kamerát telepíteni, 200. 000 Ft-os oszlopot állítani, bekötni, és még havidíja is van a történetnek, az 8000 Ft plusz áfa egy ilyen SIM kártya, amit fizetni kell. Tehát ez az alapvető probléma. A másik kérdés, hogy tényleg mindenkinek lehetne elvárása bármelyik utcában. Amúgy, hogy reggel 6:25-kor fölhívjuk Andrást… Hát, azért disztingváljunk egy kicsit! Fel lehet hívni az Andrást, mert ugrik, mert nagyon rendes. Nem szólt egy szót se nekem azzal kapcsolatban, hogy 6:25-kor hívják. 

Kulcsár László ingatlantulajdonos: Én talán azzal kezdeném, hogy két évvel ezelőtt voltam utoljára ilyen közmeghallgatáson. A tavalyiról nem is hallottunk, hogy létezik ilyen. A közmeghallgatás előre tervezett időpontban van? Mert az újságban, ha összecsapnak két fedőt, rögtön megjelenik, hogy ekkor van a durranása a fedőknek. Itt azt hiszem, hogy egy olyan közérdekű dologról van szó, a Keleti Lakóparknak az úthálózatával, illetve a csapadékvíz elvezetésével kapcsolatosan, ami 90 valahány ingatlantulajdonost érint. Azt tudom mondani, körülbelül ez a falunak az 1/3-a. Legalábbis az én megítélésem szerint.

Koncz Imre polgármester: Nem. Nagyon sok ingatlan van, de ez egy jelentős probléma, fogalmazzunk így. Arra érdemes, hogy erről beszéljünk nyomatékosan.

Kulcsár László ingatlantulajdonos: Több mint 20 év alatt semmi nem történt ezzel az úttal kapcsolatosan. Nem tudom, minek köszönhető. Mindig volt valami, hogy most erre nincs pénz, most arra nincs pénz, szóba se került, fel se jött. Ahhoz, hogy tényleg tiszta vizet öntsünk a pohárba, ahhoz azt kellene, amit polgármester úr javasolt, hogy januárban, ami után megkaptuk ezt a, én úgy hívom, diktátumot, tehát nem nyilatkozat, diktátum, mert azt olvastam ki ebből a levélből, többed magammal, hogy ha nem járulunk hozzá, akkor elköltik másra ezt a pénzt. Mert annyi helye van, hogy nem is tudják megszámolni, hogy hány helyre kellene elkölteni ezt a 130 valahány milliót. Polgármester úr ígéretet tett, hogy rövid időn belül összehoznak egy csak a keleti park útjával kapcsolatosan közmeghallgatást. Azóta eltelt egy fél év. Nem tudom, hogy mennyi a rendkívül gyors… Két évvel ezelőtt, amikor itt ültünk jó páran, elhangzott egy ilyen kijelentés, amellett, hogy ilyen is elhangzott, hogy a nem kell tűsarkú cipőben járkálni itt az utcán, aki abban akar járkálni, az nyugodtan menjen vissza a városba. Hát, úgy látszik, hogy itt azért vannak elvonatkoztatott dolgok! Meg úgy gondolom, hogy nem lehet egy önkormányzati tagnak a megnyilvánulása ilyen szintű. Nem beszélve arról, hogy egy felsőfokú végzettségű emberről van szó. Nem erről akarok beszélni. Azon a közmeghallgatáson elhangzott a polgármester úr szájából a következő: a régi benzinkút helyén, amit most értékesítenek, van 7 darab telek. A 7 darab telekből a polgármester úr azt mondta, 5-öt ennek a célnak fog szentelni. Már az eladási összegéről beszélek. Ahogy én hallgatom, meg figyelgetem, a telkek 45-50 millió Ft körül mozognak. Ha most én 5 telket számolok és 50 milliós átlaggal számolok, az 250 millió. Miről beszélünk tovább? Tehát én ezt tartom a legfontosabbnak. Van ott 7 darab telek, egyszer már volt rá ígéret, hogy ebből 5 darabot a Keleti Lakópark úthálózatára, illetve csapadékvíz elvezetésére fog majd fordítani az önkormányzat. Amikor én megláttam ezt a diktátumot, akkor én majd hanyatt dőltem tőle, hogy milyen alapon? Milyen alapon, amikor megvan rá a pénz. Ígéretet kaptunk rá. Ültünk itt egy jó páran ebből a társulatból, akik most itt megjelentek. Tehát én nem elszámoltatni akarok senkit sem, félreértés ne essen, csak ha egyszer be lett ígérve ez az összeg, akkor fordítsák is erre. Egyelőre csak ennyi. Ez az alap. Ez lenne a kiindulás. Tehát nincs miről beszélni, mert megvan a pénz. Vagy legalábbis ígéretet kaptunk rá.
Koncz Imre polgármester: Nos, akkor én visszafelé válaszolok, mert nem tudom tényleg, hogy miért nem hamarabb hívtuk össze a közmeghallgatást, ugye ez volt az egyik kérdés. Tehát ugye akkor tudunk valamiről érdemben beszélni, ha van érdemi információnk. És bevallom őszintén, azért nem hívtuk össze, mert ezt az alapvető problémát, ezt az első lépést nem tudtuk megugrani. Bocsánat, ha a diktátumnak hangzott ez a levél, egy felmérésnek szántuk ezt a levelet, hogy van szándék vagy nincs szándék. Tehát annak függvényében tud gyakorlatilag a települési önkormányzat tovább gondolkodni és keresni a megoldást arra, hogy hogy mi legyen. Tehát ezt nem sikerült megugranunk, ezért külön beemeltem a közmeghallgatás témájába, hogy legalább valamilyen formában beszéljünk róla. Hogyha ez úgy gondolod, hogy előbb kellett volna összehívni, akkor megkövetem magam, elnézést kérek. A másik kérdés a telekárakkal kapcsolatban: nem áll rendelkezésünkre az a pénz, annyi telket nem adtunk el. Négy darab telket adtunk el, 3 darab építési telket árulunk még. Nincs eladva a telek, nem tudjuk refinanszírozni, és mindamellett folyamatosan vannak az önkormányzat irányába igények, és most meg is állt a telekeladás jelen pillanatban. Tehát amint mondtam, az úthálózattal kapcsolatban 78 megkeresés érkezett, a másik településrészről, hogy a Szentgál utcával csináljunk valamit, mert járhatatlan. A Révész utca után következő másik utcán, óriási kátyúk vannak. El kell fogadjuk azt, hogy ha lakosságszám arányra nézzük, vagy az ingatlantulajdonra, vagy az út mérethosszára, másnak is van joga hozzá, hogy abból a közpénzből valahova tegyünk, és továbbra is megvan a legnagyobb jószándékunk arra, hogy tegyünk valamit. És én azt gondolom, hogy a magam nevében mondom, de a képviselőknek is megvan az a jó szándéka, ha valami elmozdulás van, akkor újragondoljuk az egészet. Kiszámoltunk itt egy ökölszámot, gyakorlatilag azt mondtuk, hogy 1 millió Ft/ ingatlan körüli a forráshiánya a rendszernek. De ha valami történik, és mozog a rendszer, és azt mondjuk, hogy legyen 800, akkor természetesen le kell ülnünk, és akkor próbálunk 800-hoz valami forrást tenni. Tehát én nem mondom, hogy akali önkormányzat szegény önkormányzat lenne, és ez annak köszönhető, hogy próbálnak normálisan dolgozni a döntéshozók, meghozzák a jó döntéseket, és a fejlesztéseinket sok esetben visszafogjuk, és gyakorlatilag elnapoljuk, odébb tesszük, hogy hogy ne menjen el, hogy legyen meg a tartalék, és tudjunk mozdulni, bármi történjék. Értem a kritikát. Azt a teljes forrást nem tudjuk ráfordítani. 4 darab telket adtunk el a 135-öt jó szívvel. Ha le tudunk pályázni hozzá még 43-at, akkor gyakorlatilag 65 millió Ft körüli forráshiányunk van. Teljesen újra lehet gondolni az egészet, ugye. Tehát vannak lehetőségek.
Varga Zsuzsanna ingatlantulajdonos: Még Lászlónak a hozzászólásához szeretnék annyit, hogy itt jegyzeteltem, amit ön mondott, hogy ugye a héten még valaki visszaválaszolt, hogy akkor ő támogatná a beszállást. És hogyha itt jól láttam, akkor ön azt mondta, hogy a terv, amit megkaptak, most bruttó 230 millió Ft. Most akkor ezzel számolunk, és ön azt mondta, hogy folyamatban van egy 43 milliós projektfejlesztési támogatás, amiről még nem tudnak semmit, illetve az önkormányzatnak már van 135 millió Ft-os része, amit már úgymond be tudna számítani. Tehát a 178 millióval számolhatunk, ha minden optimálisan alakul.
Koncz Imre polgármester: Nem, nem, nem. Bocsánat, 135 a biztos. Tehát a 43 millió Ft az nem biztos. Egy beadott pályázatra kell egy támogató okirat. Bevallom őszintén, az utóbbi időben a Magyar Falu Programban vagy 8-at dobtak vissza nekünk, amit beadunk.
Varga Zsuzsanna ingatlantulajdonos: Akkor viszont még rosszabb a helyzet, mert én azzal számoltam, hogy optimista voltam, hogy megkapjuk. De számoljunk azzal is. A lényeg, hogy ön azt mondta, hogy 52 millió Ft volna a hiány, amit úgymond a lakosságnak kellene szétdobni, ha jól értem. úgy nagyságrendileg. Nálunk is egyébként ezen vita volt, hogy az önkormányzat dolga az, hogy ezt most 100%-ban finanszírozza, vagy nem. De ettől függetlenül mi azt a választ küldtük vissza anno, hogy igen, beszállnánk az útba, azzal a feltétellel, ha nem csak a Liliom utca, hanem a teljes keleti lakópark vízelvezetése és aszfaltozása megvalósul. Csak akkor azt szeretném javaslatként mondani, ugye azt mondták, hogy 38 támogató visszajelzés érkezett a 87-ből, 32 nem válaszolt, 17 azt mondta, nem száll be. Most így a hét eleji plusz visszajelzővel együtt, akik ott számoltak...

Koncz Imre polgármester: Pontosítok, mert én se tudom már fejből. Nézem a végét. Tehát ott vagyunk, hogy 87 ingatlan van, 55-en válaszoltak, akik közül 37-en támogatnak, és bejött egy 38., ugye az az 1. Tehát akkor 55-en válaszoltak. 18-an nem vállalnak anyagi részt, és ugye 31 nem válaszolt, mert 32-t írtam én, és onnan meg lenne egy. Tehát 38 támogató, 18 nem támogató, és 31 nem válaszoló. Ez az adat. 

Varga Zsuzsanna ingatlantulajdonos: Akkor viszont én azt javasolnám, hogy ha még egyszer kimegy a levél az úgynevezett nem válaszolóknak, akkor tekintsük őket úgy, hogy ők nem szállnak be az útba. Na, ebben az esetben szeretném kérdezni, hogy az önkormányzatnak erre mi a terve. Tehát ha most azt mondjuk, hogy akkor 49-en nagyságrendileg, akkor azt mondják, hogy ők nem szállnak be, 38-an támogatnak. És megvan az önkormányzatnak az önrésze. És most akkor én már megint nem fog a számadat stimmelni, de abban az esetben, hogyha itt most nem vennénk a 49-et, akkor én úgy számolgattam, hogy nagyságrendileg olyan 1,4 millió Ft-ba kerülne per ingatlan a tulajdonosoknak, akik hajlandóak lennének ebbe beszállni.
Koncz Imre polgármester: Ez a matek biztos, hogy nem igaz, mert ezt nem várná el az önkormányzat. Tehát azt nem várná el az önkormányzat, hogy azok a lakosok, akik beszállnak, a mások terhét vállalják át. 
Varga Zsuzsanna ingatlantulajdonos: Jó. Viszont azt szeretném megkérdezni vissza itt, hogy akkor viszont mi az az önkormányzatnak a B terve? Tehát hogyha most azt mondják, hogy akkor most a nem válaszolókat betoljuk oda, hogy ők nem szállnak be. Akkor most önöknek mi a terve a folytatásra?
Koncz Imre polgármester: Oda értünk vissza, ahol tartottunk 20 évvel ezelőtt. Most van egy közös esélyünk. Tehát én nem akarok senkinek a pénztárcájában meg a dolgában kutatni, de az a helyzet, hogy tudjuk mindannyian, hogy ezeknél az ingatlanoknál, és ezt el is fogadták a legtöbben, akik támogató javaslatot adtak, egy értéknövekmény keletkezik. Elvitathatatlanul van egy értéknövelő hatása ennek. Megmondom őszintén, hogy éri kritika az önkormányzatot a másik oldalról is. El vagyunk kötelezve amellett, hogy a 135-tel ezt megcsináljuk, annak ellenére, hogy esetleg másik 500 lakos meg azt mondja, hogy én is szeretném a mit tudom én mit.
Varga Zsuzsanna ingatlantulajdonos: Tehát akkor értsem úgy, hogy ha ez itt most nem jön össze, akkor továbbra sem lesz utunk? 
Koncz Imre polgármester: El nem vetjük a munkát. Tehát én azt mondom, hogy akkor nem oldódik meg egyből az út kérdése. 
Kulcsár László ingatlantulajdonos: Van a tervdokumentációban egy olyan rész, amit azt hiszem, mindenki kifogásol. Ez pedig a Liliom utcának a kétsávosítása. Semmi szükség nincs erre. Nincs ilyen követelmény. Legalább négy vagy öt emberrel beszéltem, akinek van valami köze az útépítéshez, építkezési vállalkozók, úttechnikusok. De a lényege végül is ennek a dolognak, hogy van egy kétsávosított út, aminek az ég egy adta világon semmi értelme nincs. Egyszer elhangzott egy ilyen, hogy ez azért van, mert ez egy gyűjtőutca lesz. Hát, én nem tudom, hogy miért kell nekünk gyűjtőutcát csinálni, amikor ennek a Liliomnak a folytatása a Levendula utca, ami 3,5 m széles, vagyis magyarul egy sávos. Miért kell nekünk két sávba jönni, ha utána egyben leszünk? Mi ez, tölcsér, vagy mi lesz itt ez? Már bocsánat, de annyira fölösleges. Nem beszélve arról, hogy valahol itt kéne megfogni a pénzt. Tudom, erre az fog el elmondásra kerülni, hogy nem lehet módosítani a tervdokumentációt. Három évet vártunk rá, öt évet, hogy engedélyezzék, meg satöbbi, satöbbi. A következő: mivel kimaradt a tervdokumentációból az utcának a meghosszabbítása, így is, úgy is módosítani kell a tervdokumentációt. Hogyha nincsen jogszabály rá, nincs jogszabályi háttér arra, hogy annak az útnak igenis kétsávosnak kell lenni, akkor én fejet hajtok, és azt mondom, igen, de ennek tényleg jogszabálynak kell lenni, mert nem lehet ad hoc kijelenteni dolgokat. Van itt épp elég jogtudós ember, akiknek ezzel tisztában kéne lenni, hogyha egyszer van egy ilyen téma, akkor annak mindenféle témakörében tisztában kellene, hogy legyen a jogszabállyal. Jó, elsődlegesen a te általad említett építészasszony, akit te úgy jellemeztél felém, hogy azért alkalmaztad ezt a hölgyet, mert a jogszabályokkal a plafonig van, tehát nagyon tisztában van vele. Elsődlegesen a költségcsökkentés végett kérdezném, vagy kérném azt, és azt hiszem, ezzel mindenki egyetért, hogy a költség azzal fog csökkenni, ez a 200 valahány millió, hogy ott mit tudom én, hány száz méteren, kérem szépen, nem kétsávos út lesz, hanem csak egy, és az nekünk tökéletesen elég.
Galgóczi Antal ingatlantulajdonos: Most már kilencedik éve állandó lakosokként élünk itt. Kezdem azzal, hogy a polgármester úr azt mondta, hogy örömmel látja, bárki induljon el önkormányzati képviselőjelöltként. Most megfogadom, hogy elindulok. Szeretnék elindulni, és akkor képviselve lesz a Keleti Lakópark is. 
A másik, én abban bízom, hogy megoldást keresünk, olyan megoldást, ami előrelépési lehetőséget ad. Ez a megoldás szerintem azzal kezdődne, hogy például a Csárdás utcai tulajdonosokat kivennék abból a körből, akik föl voltak kérve arra, hogy járuljanak hozzá, hiszen nyilvánvaló módon nekik nem a Liliom utca, meg a Vadkörte utca, meg a Vadrózsa utca, vagy az Árvalányhaj utca burkolatához, meg a vízelvezetéséhez fűződik érdekük. De ahhoz nagy érdekük fűződne, hogy legyen közvilágítás előttünk, amiért egyébként rettenetesen meg vannak sértődve, és nem hivatalosan, de nyilvánvaló módon elmondták önök felé is, hogy nehogy már erre kérjenek tőlünk pénzt, amikor ők közvilágítást szeretnének. Innentől kezdve, ha a Csárdás utcaiak nincsenek kivéve a létszámból, akkor a kétharmad már eleve nem lehet meg. Tehát bízva abban, hogy érdemi döntéselőkészítés zajlik, és megoldást keresünk, kérem egyrészt, hogy vegyék ki a Csárdás utcát ebből, és arra a megmaradt létszámra nézzük meg az arányokat most. 
A másik dolog: értem, hogy egyben vonatkozik a felsorolt utcákra vonatkozóan a terv, de egyetlen egy utca van, amin átmenő forgalom van, és ez a Liliom utca. Tehát: ha és amennyiben nincs pénz arra, hogy egyszerre elkészüljön minden, akkor a Liliom utcával kellene kezdeni. Értem a problémát, de akkor a vízelvezetéssel kezdjék. A 135 millió Ft-ból oldja meg az önkormányzat, hogy előkészíti az összes szükséges vízelvezetést. Megoldja a Liliom utcában is, meg megoldja a Szegfű utcában is azt, hogy egyébként, amikor majd amilyen részletekben elkészül a szilárd burkolat, elvezessék a vizet. Tudomásom szerint az úttestről függetlenül attól, hogy a szilárd burkolat vagy nem, a vízelvezetés az önkormányzati felelősség. 
Per pillanat évente kétszer önti el a telket, amikor hatalmas eső van, az úttestről bejövő víz. Már árkot csináltam a kerítés előtt, én vezetem el a vizet. Valamit ezzel a történettel lépésekben kezdeni kellene. Nem magassarkú cipőről beszélünk. Most kivételesen kemény telük volt. Volt két-három hét, amikor függetlenül attól, hogy tényleg az önkormányzati településrendezéssel foglalkozó kollégák megtettek minden tőlük telhetőt, két-három hétig a Liliom utca gyalog nem volt közlekedhető. Le kellett menni az út szélén a szűz hóba, mert se kutyával, se kutya nélkül ember végig nem tudott menni. Tehát valamit ezzel az úttal kezdeni kell. Ne várjuk meg egyébként, amíg baleset lesz, mert vannak kisgyerekek, vannak kutyák, és vannak száguldozó emberek, akiket nem lehet rákényszeríteni arra, hogy normális tempóban közlekedjenek. 
Koncz Imre polgármester: Az engedélye valóban egyben van az útnak, csapadékvízelvezetés és útépítés. Abban az esetben, ha külön kezelnénk a csapadékvízelvezetést, akkor egy vízjogi létesítési engedély lenne szükséges hozzá, és akkor aszerint kellene mennünk. Így a kettőnél nem kell külön, hanem része az úttervnek. És ide kicsit bekapcsolódik a Laci is, hogy tehát nekem nem kéne, bár célszerű, mert Galgóczi úr érzékeli, meg aki ott lakik, hogy ott a nagy az átjáró forgalom. Nem lenne muszáj, lehetne csökkenteni, helyt adva Lacinak a javaslatának, de valóban nem tudunk tenni, mert a közlekedési hatóság az engedélyezés során kiírja, hogy milyen szélesnek kell lenni egy útnak, és nem ad építési engedélyt. Tehát lehetne módosítani, meg lehetne próbálni ezt, de nem fogják megadni. 
Kulcsár László ingatlantulajdonos: És az építési hatóság hogy számolta ki, hogy ennek az útnak akkora terhelése van? 
Koncz Imre polgármester: Ez egy mögötte lévő jogszabály. Megnézem, elnézést kérek, nem tudom. András, nem tudod megnézni a közlekedési jogszabályokat közben? Erre most nem készültem.
Kulcsár László ingatlantulajdonos: Itt az úr nagyon fontosat akar mondani erre vonatkozóan, mert ő egy közlekedési mérnök.
Koncz Imre polgármester: Akkor nem mondok rá semmit, akkor az úr mondja.
Németh László ingatlantulajdonos: Köszönöm szépen. Németh László vagyok, Árvalányhaj utca 4. szám alatti ingatlanból. Egyébként nekem közlekedésmérnök egyetemi végzettségem van, úgyhogy azért szeretnék így szakmabeliként hozzászólni. Tehát egy útnak a szélességét alapvetően megelőzi az, hogy egy forgalomszámlálást végeznek, ami alapján egy átlagos napi forgalom kijön gyakorlatilag az útra vonatkozólag. Ez az útnak a minőségi osztályba sorolását határozza meg, és ezen felül meg van egy mértékadó óraforgalom, ami gyakorlatilag a csúcsforgalmat jelenti, hogy maximálisan az adott napon vagy az adott órában mennyi gyakorlatilag az adott útszakasznak a forgalma. 
Én is egyetértek Lászlóval, hogy véleményem szerint itt a műszaki tartalmon lehetne csökkenteni, csak nyilván a hatóságnak a hozzájárulása is szükséges. Azt tudjuk, hogy azért a veszprémi kormányhivatalnál nem olyan egyszerű átvinni ezeket a kérelmeket. Ez személyes tapasztalatom is, mert tudom, hogy hogy járnak el az ügyben. A másik költségcsökkentő javaslatom még például, hogy az Árvalányhaj utca végében terveztek egy körforgalmat, ami szintén szerintem egy, hogy mondjam, elég költségnövelő tényező. Ott egy Y megfordulás szerintem az adott ingatlantulajdonosnak is, akit a legjobban érint, teljes mértékben megfelelő lenne. Ez az egyik észrevételem a műszaki tartalommal, műszaki tartalom csökkenésével, illetve a beruházás csökkentésével kapcsolatban. A másik észrevételem a megkeresésekkel kapcsolatos, elsősorban az ügyfélkapus megkereséssel. Amikor hivatalossá tették azt, hogy az ügyfélkapun keresztül kétfaktoros hitelesítés szükséges, akkor nagyon-nagyon sok magyar állampolgárnak gyakorlatilag megmaradt az ügyfélkapus elérhetősége, de a második faktornak az úgymond nem hitelesítése miatt igazándiból be sem tud lépni az adott ügyfélkapujába, és gyakorlatilag hiába küldjük el neki a hivatalos levelet, akkor sem fogja megkapni. Én ezt a két dolgot szerettem volna hozzátenni. Köszönöm szépen.
Koncz Imre polgármester: A mérnök úrtól kérdeznék. Ott az útszélesség kiszabályozásánál helyi építési szabályzat, településrendezési követelmények vannak, és a helyi építési szabályzatnak az elfogadásánál szakhatóságként a közlekedési hatóság vesz részt az egészben, és már ott eldől annak az útnak a minősége, hogy az milyen típusú út. Én arra kérném, ha legyen olyan kedves, akkor segítsen ebben nekünk egy információval, lehet, hogy ön a jogszabályi hátterét is látja. Tehát én azt gondolom, hogy a helyi építési szabályzat az utak besorolásával kapcsolatban már ott eldönti a sorsát annak, hogy mi az, ami ott létrejöhet, és mi az, ami nem jöhet létre. Segítsen ebben információval!
Németh László ingatlantulajdonos: Nem csak erről van szó. Hivatalosan minősített cégek vannak a forgalomszámlálásra vonatkozólag, és ha egy hivatalos forgalomszámlálás történik például a Liliom utcára vonatkozólag, akkor az adott útszakasznak az úgymond osztályozása vagy minőségi besorolása ez alapján történik meg, és ezt a hatóság is egyébként elfogadja. Tehát most lehet, hogy a hatóság mond valamit, hogy igen, akkor gyakorlatilag ez az útszakasz ilyen és ilyen besorolású, és X méter szélességet kérünk, de lehet, hogy egy hivatalos forgalomszámlálás ezt módosítja. 

Koncz Imre polgármester: Tehát mérnök úr azt mondja, hogy függetlenül a helyi építési szabályzatba besorolt helyétől és a funkciójától, az útnak a típusától azt mondja, hogy az építési hatóságnál megvan az az elvi lehetőség, hogy akár ezt a kiszabályzási szélességet, vagy a kiszabályzási szélesség adott helyen az útburkolat szélességét csökkentett formában engedje. Tehát az a javaslat, hogy próbálkozzunk meg. Én megmondom őszintén, megkérdezem a Holonics Renátát… Ez itt most elhangzott, aljegyző úr, kirendeltségvezető úr is itt van, feladatként ki is adom itt mindkettejüknek.
Luterán András ingatlantulajdonos: Elnézést, hogy közbeszólok, polgármester úr. Ne a Holonics Renátát kérdezze meg! Vannak szakemberek. Amikor itt beszéltünk arról, hogy innentől odáig háromszor megcsináltatom saját költségemet az utat, ott volt a táskámban szakember által kidolgozott olyan szakvélemény, amire a Holonics Renáta letisztelgett volna, de láttam, hogy hogy nem nagyon akarják ezt a dolgot, úgyhogy nem vettem elő azt a papírt. Tehát vannak olyan szakemberek, akik a Holonics Renátát zsebre tudják tenni megfelelően alátámasztott jogi érvekkel. Elé kell tenni egy olyan dokumentációt, amire letiszteleg, és azt mondja, hogy ez így van, mert nem tud alóla kibújni.
Koncz Imre polgármester: Jó, tehát akkor fogalmazódnak a javaslatok, tehát ne kérdezzük meg az építési hatóságot, mert elront mindent.

Luterán András ingatlantulajdonos: Nem, nem! Hozzáértő szakembernek kell elmondani, hogy határozza meg annak az útnak, hogy mi a besorolása, az út tervezését is így kellett volna kezdeni!
Koncz Imre polgármester: András, az úttervezésnél az önkormányzat megbíz egy úttervezőt. Az önkormányzatnak egy tervezőt fel kell kérni a saját bizalmi vagy beszerzési eljárásának megfelelően. Felkértük a tervezőt, akit esetünkben Demény Zoltánnak hívnak, egy elismert tervező, sokan ismerik itt a településen. És ő a tervdokumentációt egyezteti folyamatosan az építési hatósággal.
Luterán András ingatlantulajdonos: De úgy kell nekiállni, hogy nem az építési hatóság mondvacsinált dolgai szerint tervezek, hanem előkészíteni azt, hogy mi szükségeltetik, és ahhoz elkészíteni a tervet.
Koncz Imre polgármester: Azt nem mondhatjuk ki egy ilyen fórumon se, hogy ne foglalkozzunk építési hatósággal!
Luterán András ingatlantulajdonos: Ugye az úriember most mondta el, hogy hogy indul egy tervezés. 
Németh László ingatlantulajdonos: Igen, de azt még szeretném azért hozzátenni, hogy ettől függetlenül a közlekedési hatóság mondhatja azt, hogy márpedig ő X méter szélességűre kéri ezt az utat, függetlenül attól, hogy mondjuk, ami mi forgalomszámlálással is alátámasztunk, mert ő egyszerűen csak így járul hozzá az építési engedélyhez, meg később a végleges forgalomba helyezéshez. Tehát nyilván a hatóságnak minden jogköre megvan hozzá, csak hogyha egy forgalomszámlálással egy olyan cég által, aki tényleg hitelesített hivatalos irattal rendelkezik, mondjuk ilyen forgalomszámlálásra vonatkozólag, alátámasztásra kerül, akkor azért nagyobb valószínűséggel elfogadja a hatóság is.
Koncz Imre polgármester: Itt közben a jogász oldalon előkerült egy információ, amit én nem tudok... 
Dr. Palásthy Julianna képviselő: Csak megerősítjük a mérnök úr által mondottakat, hogy a forgalomszámlálás alapján kell besorolni különböző forgalmi szélességű utakat.
Koncz Imre polgármester: Melyik pillanatban? A helyi építési szabályzatnál vagy az útépítési engedélynél? 

Galgóczi Antal ingatlantulajdonos: Ehhez csatlakozva mondanám azt a véleményt, nem tudom, honnan van meg a fejemben az a fél információ valamelyik másik település útjával kapcsolatosan valószínűleg, hogy a 71-es út esetleges karambol, lezárás, baleseti, járhatatlan mivoltára próbálnak kerülőutakat kialakítani a településeken. Na, most, ha ez így van, és emiatt kérik ezt a történetet, akkor A) kérünk hozzá támogatást, B) brutál tisztességtelen az ott lakókkal kifizettetni, mert hogy nagy valószínűséggel valami ilyesmi van a háttérben. Tényleg, mi indokolja ezt a történetet? A fél vagy a háromnegyed faluban ilyen keskeny utat vannak.
Koncz Imre polgármester: Én azt gondolom, hogy egyértelműen nem ez indokolhatja, mert van még egy kerülőút, hogyha lejjebb megyünk, igaz, keskenyebb, valami más indokolja. De ennek én nekimegyek nagyon szívesen, a 6 méternek, és megmondom őszintén, ez a fajta vélemény vagy kérés, hogy a 6 métert, amennyire lehet, még vegyük le, egy próbát megér. Én a hatóságnál tudok próbálkozni, de még meggondolom azt is, hogy megkérjük a mérnök urat, hogy legyen olyan kedves, ő segítsen ebben a dologban, hogy hogyan terjesszük elő a kérdést, vagy mit mutassunk meg. Andrásnak van egy másik ismerőse, ugye, összekooperálunk, és odatehetjük azt az elvi rajzot. Tehát azért nem kívánnám, hogy egy mérnök, akinek magas díja van, az belefeküdjön ebbe, de azt viszont megköszönnénk, hogy elvi rajzzal segítene. Én elviszem Holonics Renátához nagyon szívesen, megkérdezem, hogy akkor ezt szeretné a közösség.

Galgóczi Antal ingatlantulajdonos: Csak még egy javaslat, és többet nem szeretnék hozzászólni, javasolnám, illetve kérném, hogy a vízelvezetési engedélyeztetést azt ezzel párhuzamosan kezdjék el. Mert ha megoldást akarunk találni erre a történetre, ez nem tudom, meddig húzódik, de a vízelvezetést meg kell oldani. Nyilvánvaló módon meg kell oldani. Ez már jelenleg is probléma. Én azt gondolom, hogy már van olyan, akinek kárt okoz az úttestről lefolyó víz, és elkezdi beküldeni a kárigényét az önkormányzat felé, nem lesz jó, mert csak a viszonyt haragítja el. És azt meg nagyon szeretném, ha most tenne ígéretet arra polgármester úr, hogy ezt a 135 millió Ft-ot nem kezdik el máshol fölhasználni a településen; útjavításra, járdajavításra, bármilyen más sürgős, fontos, jogos feladatra. Mert akkor így soha nem jutunk előrébb. De arra viszont szeretnék ígéretet kapni, hogy amit még nem adtak el telkek (5 telek eladásának az árát ígérték, most 3-nak van bent a pénze), ha sikerül eladni egy negyediket, akkor legalább a negyediknek a pénzét is rakják oda.
Koncz Imre polgármester: A következő ígéretet tudom tenni: ha eladjuk, arra nem tudok ígéretet vállalni, a 135 milliónak a célfeladaton való tartása továbbra is fennáll az önkormányzat részéről. Ez a 135 millió megvan, de honnan kezdődött a történet? El kell mondjam még egyszer: a Liliom utcának a végén volt egy 5000 m2-es telek, amit kiharcoltunk, kiharcoltam, hogy az önkormányzat a Magyar Falu Program keretében megkapja. Megkaptuk a Magyar Falu Program keretében, nem megyek bele, hogy mi módon, de visszakerült tőlünk nagyon gyorsan, és most magántársaság eladta azokat a telkeket, és utána kellett más forrást keresni. És akkor szintén személyes közbejárásommal, nagyon nagy energiával, a helyi építési szabályzat 2 éves módosításával végigjártam azt, hogy egy főváros melletti úriembertől telket cseréltünk a benzinkútnál, és megteremtettük annak a lehetőségét. Tehát tényleg beletettem mindent. Beletette a testület a határozatát, a jóhiszemét, mindent, és támogattak mindenben. Képviselőasszony a jogi részét letette, megcsinálta, tehát tényleg mellette vagyunk. Egy kicsit azt gondolom, hogy úgy gondolják, hogy nem akarunk megtenni mindent. Meg akarunk tenni mindent, higgyék el. Meg akarunk tenni, ott van a 135 millió, és higgyék el, hogy jogos igény ez, és én se akarom szítani azt a hangulatot, mert olyan jól működik minden. Tehát nem kéne azt, ami volt esetleg régen, hogy azon vitatkoznak a lakosok, hogy ez a része településnek egy része kevésbé jelentős, mint a másik. Konstruktívan próbálunk hozzáállni. És talán két jó javaslat született, az egyik az úrtól, hogy próbáljuk meg megpiszkálni azt, hogy hogyan érjük el ezeket az embereket, és erre találunk csatornát, ezen fogok dolgozni. A mérnök úrtól jött a másik verzió, meg talán Andrástól is, ez a "nézzük meg, mit lehet csökkenteni". Én azt mondom, hogy tudom, ismerem, és elhangzott a mérnök úrtól is, hogy nem akarom bántani a hatóságot, de rettentően szigorú. Balatonakaliban azért nem jönnek ide tervezőknek, utat tervezni, mert ilyen a hatóságunk. Tehát nem tudok velük mit csinálni, de megjárjuk azt az utat, hogyha segítenek a szakemberek abban, hogy előteremtjük azt az anyagot, összekooperálva, és akkor azzal az anyaggal, ha ezzel egyet tudunk érteni, ez elfogadható? Különben kérdezem én azt, hogy a Liliom utcaiaknak az elfogadható, ha csökken az útszélesség? Nem hiszem, hogy el fogja a hatóság fogadni…
Közfelkiáltással: Hogyne! Persze! Kezdettől fogva ezt kértük. Nem fér el két sáv. El se fér a szélesség. 

Koncz Imre polgármester: Akkor gyakorlatilag maradt-e megválaszolatlan kérdés? Nem? Még akkor talán itt az úrnak adnám meg, és utána Lászlónak adnám meg.
Luterán András ingatlantulajdonos: A Csárdás utcát vegyük ki a létszámból, mert velük együtt nem lesz 2/3. 

Koncz Imre polgármester: Jó, hogy felmerült, mert túl sok a kérdés, elnézést, hogy elfelejtem, és nagyon gyorsan jönnek a kérdések. A Csárdás utca... Jó, jogos. A Csárdás utcában az önkormányzat költségvetésében van egy közvilágítás fejlesztési forrás, és a Csárdás utcának a bevonása, és ezt elmondtam már, le is írtam, a Csárdás utcánál közvilágítást vonnánk be a rendszerbe, és azzal ösztönöznénk a Csárdás utcásokat, ha tudnánk konszenzusra jutni. Tehát az a része lehetne valamilyen formában a projektnek, hogy a Csárdás utca közvilágítását megcsinálnánk ott azon a részen, ami sajnos az információk szerint 20 millió Ft-os tételt emészt fel a jelen forrás szerint. Lehet számolni azzal is, hogy kivegyük a Csárdás utcát, és ne világítsunk, de nekik van egy olyan problémájuk, hogy szeretnének világítani.
Galgóczi Antal ingatlantulajdonos: Én értem, de az egészen biztos, hogy a közvilágításért nem lesznek hajlandóak fizetni. 
Koncz Imre polgármester: Ki is lehet venni belőle. Tehát ez se jelent problémát, hogyha a szándékot látjuk egyáltalán újra elemezve, akkor újra tudjuk tárgyalni az ügyet. Fél percben megadnám a Lászlónak a szót.
Szabó László Strand utca 5. szám alatti lakos: Hát, kicsit lehet többre, bocsánat. Első egy javaslat: ahogy látszik, ez egy annyira komplex és összetett probléma, erre szerintem kellene egy külön meghallgatás. A faluban rengeteg más ügy van, tehát annyi mindenről tudnék most beszélni, de ezzel elmegy az egész idő. Én megértem, hogy vannak problémák, én azt javaslom, hogy legyen másik ugyanilyen meghallgatás, akár egy hét múlva, ahol tényleg fókuszáltan csak erről beszélünk. Én nagyon szívesen eljövök, azt is konstruktívan felajánlom, én meg MSC villamosmérnök vagyok, ha bármilyen villamosmérnöki probléma merül föl, én magamban segítek nagyon szívesen. Ezt csak ezzel kapcsolatban, ezt meglovagolva szeretnék más témákról beszélni, ha megengedik mindenki. 
Egyébként a forgalomszámlálásra még gyorsan reagálnék, ha lesz ilyen, illetve tartunk ilyet, én nagyon-nagyon kérném, hogy a nyári forgalom alatt a Strand utcában és a Vasút soron is legyen egy ilyen forgalomszámlálás, mert abból lehetne kijönni esetleg, hogy szükség lenne végre egy járdaépítésre, hogy biztosan lehessen gyalogosan vagy kerékpárral közlekedni abban az ormótlan tumultusban, ami a mi utcánkban van. 
Ami meg az igazi témakör, amit felvetettem volna, az szerintem ennél mindegyiknél fontosabb: a temető és az ottani, hát, hogy is mondjam, gondatlan kezeléseknek az ügye. Nem tudom, itt hány, most már itt lakó embernek vannak a szerettei eltemetve a Balatonakali temetőben, nekem nagyon sok, és nagyon sok helyi barátom, és jómagam is tapasztalom, és rendkívül fel vagyunk háborodva azon, ahogy kezelve van a temető ügye. Az első javaslatom az az, hogy a temetőgondok mindig legyenek elérhetően jelen ezeken a megbeszéléseken. Nem tudom, miért nincs most itt egyébként, mert nagyon komoly kérdésem lenne hozzá, de mivel nincs itt, ezért önnek tudom, mivel ön a munkáltatója, mit terveznek tenni? Egyrészt nekem van egy személyes benyújtványom már tavalyról a polgármester úr felé, hogy édesapám - nyugalmazott katonatisztnek - a sírját, mert háromszor tették teljesen tönkre a fűnyírással. Mostani állapotok azok, hogy derékig érő gaz veszi körül édesapám sírját és a veszprémi legfelsőbb parancsnok kérte kérelemben levélben a polgármester urat, hogy méltó módon kezeljék a sírhelyét édesapámnak. Ez nem történik meg egy teljes éve már, és hát, ez számomra egy személyes ügy, a családom számára is egy személyes ügy, és mint mondtam, több ilyen sírhely is van. A miénk kifejezetten nehéz eset, abban igazat adok a polgármester úrnak, hogy a miénk nem egy kibetonozott, hanem egy ilyen minikertszerű. Ez édesapámnak és a családnak a kívánsága, ezen nem fogunk soha az életben módosítani. egyrészt nem akarok mást, csak tiszteletben tartom apukám kérését. Annyit kértem csak, hogy fűgyűjtős fűnyíróval nyírják körülötte a füvet. 
A polgármester úr erre azt reagálta írásban, egyébként 26 nappal később, mint amennyit megkövetelt volna a kötelező válaszadási idő, ami egyébként egy másik probléma, erről majd később beszélgetünk. Azt válaszolta a polgármester úr, hogy a körülbelül fél méteres körzetében ők nem nyírják a füvet édesapám körül. A temető ez fontosabb probléma, mint az ilyen utca, olyan utca, ez szerintem mindennél fontosabb. Rendkívül méltatlan eljárás, és szeretném kérni, hogy egyenesen válaszoljon itt a tévé és mindenki előtt, hogy ezt hogy gondolja komolyan. Ez az egyik kérdés, a másik meg, hogy eszköz van a falunak, tehát van fűgyűjtős fűnyírója a falunak, azt hiszem, hogy van három darab is, de ezt szerintem az András jobban tudja, hogy ugyanúgy ki lehet vinni, mint a fűkaszás fűnyírót és le lehet vele körben nyírni a füvet. Tehát ez nem nagy probléma.

Koncz Imre polgármester: Az önkormányzat a temetőt nyírja mindenhol körbe, a legjobb tudása szerint. A sajnos egy-egy fűszál kimegy belőle és hogyha a kavicsra ráesik egy-egy fűszál, azt nem tudom megoldani és a település üzemeltetője se tudja megoldani. A parcellának, amit ön bérel az édesapjának az emlékhelyére, annak a rendbetartása az pedig az ön feladata. 
Szabó László Strand utca 5. szám alatti lakos: De nem férek hozzá, mert egy dzsungel veszi körül, mert nem nyírják le a füvet. Derékig érő fű veszi körül, mert nem nyírják le a füvet. Én a parcellát a teljes területében gondoztam egészen tavaly, hogy is mondjam, az a vitánknak a kiindulópontjáig, azután is. Most az elmúlt három hónapban nem volt időm foglalkozni ezzel a sírhellyel, ma voltam kinn, és derékig érő fű veszi körül édesapám sírját, mert önök nem nyírják a füvet, és ez az ön személyes döntése volt, és írásba adta, és ezt képes volt közölni velünk.

Koncz Imre polgármester: A parcellájához nem nyúlhatunk hozzá, ami az ön parcellája, kiméretem, akkor földmérővel a parcellájának a határvonalát. Elnézést, ezt azért kell megszakítanom, mert ez személyes ügy, és nem a közmeghallgatásra tartozik. Tehát meghallgattuk tisztelettel, de nem élhet vissza ön se a többieknek a türelmével és én se. Meghallgattuk tisztelettel, örültünk, hogy itt volt, emelte a színvonalát a rendezvénynek valóban, tehát tényleg köszönjük szépen. 
Azt gondolom, hogy nagyjából próbáltunk egy konstruktív irányba menni, elhangzott az az ígéret összefoglalva, hogy 135 millió mellett kiáll az önkormányzat, tehát nem fogjuk máshova tenni, továbbra is ott van, bízunk benne. Arról nem esett még szó, hogy van egy van egy olyan forgatókönyv is, hogy csökkentett tartalommal csinálja meg, de a csökkentett tartalom azt jelenti, hogy a most meglévő engedélyes tervnek egy részét csináljuk meg, amiben vízelvezető van, Liliom utca, egyéb van, majd be fogom mutatni azt is, majd hogyha odaérünk, ha nem tudunk túl lenni ezen, hogy lesz pénzünk. További kötelmet nem tudok vállalni az önkormányzat nevében, további forrásokat nem tudok vállalni, várjuk a 43 millió Ft-os pályázatnak az eredményét, lesz vagy nem lesz, nem merem a nyakamat tenni rá, és azt tudom még megígérni, azt gondolom összefoglalva, hogy ha előbbre leszünk ezekkel a dolgokkal, tehát a nyilatkozók számával, a műszaki dokumentációval, és ezt megjárattuk a hatóságnál, mert ezt meg kell járatnunk, tehát ott más nincsen, felmérjük a módosításnak a lehetőségét. 
Amúgy különben a vízelvezetésre jogerős építési engedélyünk van, mert ez a része ennek az egésznek, meg is lehet csinálni a vízelvezetést, azzal nincs gond, csak annak lesz egy olyan kötelme, hogy amikor javarészt a Liliom utcán több olyan szakasz van, ami zárt rendszerben folyik el nyelőkön keresztül, és akkor már nem maradhat murvás felület utána, mert a fölfelé eső murvás hordalék az rögtön elcsömöszölné a járatait a víznek. Tehát el kell indulni abba az irányba, hogy találjuk meg ezeket a megoldásokat, legyen műszaki doksi, legyen vélemény, és nyáron ígéretet teszek rá, hogy hogy összehívunk még egyszer egy gyűlést, ha van előrelépés az ügyben.
Kulcsár László ingatlantulajdonos: És ha nincs? - Most ezt azért megmondom, hogy vagy tavaly, vagy tavalyelőtt a horgászoknak összehívtatok egy tájékoztatót, vagy közgyűlést, teljesen mindegy, hogy minek csúfolom. A lényeg az, hogy itt az embereknek a nagy része nem itt tartózkodik, nincs itt állandó lakosként. Ebből az apropóból, amikor csütörtökön van egy ilyen önkormányzati meghallgatás, akkor szinte éppenhogy van itt valaki abból a 90 valahány ingatlantulajdonosból. Én azt kérném, hogy próbáljuk ezt másként időzíteni, akkor valószínűleg, nem ennyien vagyunk, és nem ennyi javaslatot, mert ahányan vagyunk itt, mindannyian másféleképpen gondoljuk, hogy hogy lehet ezt a költséget csökkenteni, és ez volna a legfontosabb dolog, hogy csökkenjen a költség. A másik, amit itt Anikó kapcsán szeretnék elmondani, hogy feltalálták ugye az ajánlott küldeményt. Ha ez a 30 valahány ember nem hajlandó nyilatkozni, meg nem tudunk róla semmit, küldjenek el, 50 ezer Ft-ba fog kerülni körülbelül az ajánlott küldeménynek a postaköltsége. Hát, ebbe csak nem fogták belepusztulni az önkormányzat, és akkor van egy papír a kezemben, ugye?

Meretei Anikó igazgatási ügyintéző: Felmentem és azóta megnéztem, tehát köszönöm szépen, hogy újra megszólítottak, mert akkor így van lehetőségem elmondani, hogy megcsalt az emlékezetem, mert tavaly év végén, amikor első körben mindenkinek kiküldtük hivatali kapun, az olyan, mint egy tértivevényes levél, visszaérkezik hozzánk a vevény, hogy ki az, aki átvette, és azt is látjuk, hogy ha nem kereste valaki, ugye, aki nem tudja mondjuk használni ezt a kétfaktoros azonosítást. 
Az ingatlanoknak nem mindenhol egy tulajdonosa van, van, ahol több tulajdonosa van egy bizonyos ingatlannak, tehát minden egyes tulajdonosnak és haszonélvezőnek kiküldtük; férjnek, feleségnek, szülőnek, gyermekeknek. Tény, hogy vannak olyan ingatlanok, ahol mondjuk a férj meg az egyik gyermek megkapta, a feleség meg a másik gyermek nem, de bíztunk abban, hogy azért kommunikálnak egymással a családtagok, és valóban az esetek többségében erre visszaérkezett azoktól az ingatlanoktól is válasz, ahol mondjuk a négy főből egy valaki vette át a levelet. Tehát azt kell mondanom, hogy azt mutatják a számok, hogy ha nem kapta meg mind a négy tulajdonos, akkor is jött válasz, tehát bízunk benne, hogy az összes többi helyen is beszélnek egymással férj, feleség, szülők, gyermekek. 
Mindössze hat olyan ingatlan volt, ahol senki nem vette át a tulajdonostársak közül, és ennek a hat főnek ment ki e-mailben és postán ugyanez a tájékoztatólevél. Nem tértivevényesen, de ők mindnyájan visszaküldték. Tehát, azt kell mondanom, hogy akik nem kapták meg hivatali kapun, nem vették át, nem kerestével érkezett vissza a levél, hozzájuk kiment postán, és vissza is jöttek a papírok, vagy e-mailen, vagy postai úton, vagy személyesen. 
Tehát azt kell mondanom, hogy arra, amit Zsuzsa említett, hogy még egyszer küldjük ki, már nincsen szükség, mert ez is megtörtént január elején, mert mindazokat, akik nem nyilatkoztak, megkerestük még egyszer postai levélben. És hogyha előtte elment a nem tértivevényes levél, és megkapták azok hatan, akik az ügyfélkapus levelet nem vették át, akkor meg kellett, hogy kapják, bízom továbbra is, mondom, a Magyar Postában a sima leveleket is, és azt kell mondanom, hogy ez már arra mutat, hogy továbbra sem mozdítják a fülük botját azután, hogy megkapták a hivatali kapus levelet is, és a papír alapút is.
Teveli-Horváth Olivér ingatlantulajdonos: Ennek tudatában azt kell mondanunk, hogy a nem válasz is válasz. Tehát akkor úgy kell tekinteni, akik nem válaszoltak, azok nem is akarnak anyagi terhet vállalni.
Luterán András ingatlantulajdonos: Rövid leszek, csak lenne egy-két megjegyzésem, meg egy kérdésem. Kétségkívül itt az elmúlt jó pár évben lett volna az önkormányzatnak arra a lehetősége, hogy megfelelő pályázatírókkal alkalmazva tudjon pályázati pénzeket szerezni erre az útra.
Koncz Imre polgármester: Bocsánat, András, ezt visszautasítom, nem volt ilyen lehetőség.

Luterán András ingatlantulajdonos: Akkor csak maradjunk az utóbbi két évnél, nem részletezem ezeket. Volt lehetősége az önkormányzatnak, hogy egy fillér nélkül az egész építést is be lehetett volna fejezni. Vízelvezetéssel, aszfaltozással - nem éltek vele.

Koncz Imre polgármester: Bocsánat, elnézést! Nem tudok túlépni. Olyat mondott, hogy ezzel nem tudok túllépni. Valóban jött egy srác, aki megkeresett, egy pályázatíró srác, megkeresett, hogy itt a lehetőség, ezt csináljam, ezt fogja megcsinálni, így lesz rendezve, ő elintézi. Elnézést kérek, én ilyen pályázatba nem tudok belemenni.

Luterán András ingatlantulajdonos: Ezt a részét le is zárnám. Nem ez a lényeg. Beszéltünk arról, a verzióról, tavaly nyáron, hogy hozzájárulásokat fog kérni az úthoz. Én akkor mondtam, hogy az hiú ábránd, hogy itt olyan összeget össze lehet szedni, hogy lenne egy olyan jelentős összeg, ami segíti az útnak az építését. Akik esetleg nem válaszoltak, az pontosan azt jelzi, amit elmondtam előre, hogy itt nem hogy 100 millió forint nem fog összejönni, de még 50 sem. Amikor készen lettek a tervek, vagy készülőben voltak a tervek, volt egy előzetes költségvetés, az valami 5-600 millió forintról szólt. Nagyságrendileg egy ilyen szám hangzott el. Ennek nagyjából 3-4 éve. Azóta a munkadíj a másfélszeresére emelkedtek, az aszfalt ára meg a duplájára emelkedett legalább. Most akkor kérdem, ennek a függvényében, 240 millió forintból mit lehet csinálni, ha feltételes módban az a 100 millió összejönne? De ha nem jönne össze, akkor ez a 135 millió, ez mire lesz elég? Ezzel mire fognak tudni, vagy egyáltalán hogy tesz ebből tovább lépés? Mert ezek a számok annyira nem összeegyeztethetőek, hogy ebből gyakorlatilag így az égvilágon soha nem lesz semmi.
Koncz Imre polgármester: Valahogy szeretnénk megoldani mindannyian a feladatot. 230-ról beszéltünk, ami vélhetően már változott most a kőolajár változás miatt. Az 500-600 millió a tervezői költségbecslés volt abban a piaci környezetben, amikor egy szerencsétlen kivitelezőt nem talált az ember, mert mindenki annyit kérte, mennyit akart. Fogadjuk el, hogy ez volt a helyzet. De most jött egy olyan versenyhelyzet, hogy azok a legnagyobb cégek is, akik idáig dolgoztak mindenhol csilliárd-milliárd pénzekért, sok olyan közbeszerzésünk volt, hogy az egyik háromszor, annyit kért, mint a másik. Dehát ennek a világnak vége van. Már a tavalyi esztendőben, vagy az azt megelőző esztendőben nem volt munkájuk a gigacégeknek, meg senki másnak, akiknek alvállalkozóként dolgoztak be az eggyel kisebb cégek. Az 500-600 milliós, a tervezői költségbecslés, kértünk egy indikatívan alátámasztott tervezői költségbecslést, és az novemberben 230 közül volt. Most rá kérdeztem, egy pár hete volt itt egy kivitelező, akivel dolgozunk, kérdeztem, hogy mit változott a kőolaj tekintetében. És azt mondta ez a kivitelező, hogy jelentősen még nem. Tehát azt mondta, hogy 8% körül. Most beszéltem egy másik kivitelezővel Füredben, a társulási ülésen délelőtt, több polgármesterrel beszéltem, azt mondták, hogy a korábbi pályázataiknál 25-30%-os emelkedéssel adtak árajánlatot. Még azt mondja a kivitelező, hogy 8 % csak, de füredieknél már 25-30% van. Tehát magyarul megint akkor tudjuk meg a számadatot, és akkor az, hogy a közbeszerzésnek van nyertese. 

Kohut Gábor ingatlantulajdonos: Jelen pillanatban az a feladatunk van, hogy a lakókat győzzük meg, arról, hogy ennek az útnak meg kell épülnie. Mi van akkor, ha az a harmincvalahány ingatlan azért nem jelzett vissza, mert magasnak találják a költséget, viszont lehet, hogy egy részletfizetési lehetőséget felajánlana az önkormányzat, akkor lehet, hogy hozzájárulásukat adnák. Ezt fel tudja-e vállalni az önkormányzat?
Koncz Imre polgármester: Mi sem akarjunk kőbe vésni az egészet, hanem meg akarunk oldani. Elhangzott itt a vélemény, Antaltól ugye, hogy vegyünk ki a Csárdás utcát, át kell számítani. Megpróbáljuk, kiveszünk belőle. Elhangzott az is, hogy nézzük meg azt, hogy mi van, ha másként állunk egy kicsit hozzá, hogyha módosítunk rajta. Tehát ha van szándék, akkor lehet rajta módosítani. Teveli úr szerint vegyük tudomásul, hogy nem fognak fizetni, és jogos felvetés, azért nem válaszolnak. Anikó elmondta egyértelműen, hogy mindenki megkapta, tehát levezette a dolgot, és én főt is hajtok neki, mert minden bizonnyal, ennek a mateknak alapján mindenkihez oda jutott. És akkor ezzel az igazolódik be, logikusan, amit Teveli úr mondott, hogy  nem akarnak kellemetlenséget, konfrontálódni esetleg, mert jóban vagyunk, és nem akarja mondani, hogy nem fizetnék. Ezt is kiszámolhatjuk, és átszámolhatjuk azt is, hogy ez a helyzet, és képviselőasszony súgja nekem, hogy akkor viszont a matekban az van, hogy többen vannak a nem szándékozók egyértelműen. És akkor úgy vagyunk ebben a helyzetben, hogy kell hozni egy döntést majd, hogy merre menjünk. De vélhetően újra kell számolnunk.
Varga György ingatlantulajdonos: A részletfizetéssel kapcsolatban: emlékeim szerint 20-30 évvel ezelőtt, akkor a faluban, ahol laktam, a csatornázást, az aszfaltozást, egy ilyen úgynevezett OTP lakossági takarék szövetkezett konstrukcióban, kifizethető havi részletekkel oldotta meg a falu, hogyha az a ki nem küldendő második levél tartalmaz, egy ilyen kalkulációt, és a nem válaszolók olvashatnának egy havi 20-30-50-100 ezer forintos részletfizetési javaslatot, vagy kalkulációt, lehet, hogy akkor a szándékuk is könnyebb lenne.

Koncz Imre polgármester: Igen, ez nincs kizárva. Kérdésként felmerül, hogy pénzintézetet be kell-e vonni a rendszerbe, mert a forrás meg kell teremteni. Tehát ha az önkormányzat addig tud biztonságosan nyúlni, ameddig a forrása terjed, persze hozzáteszem, hogy ki lehet kapni az önkormányzati költségvetésből jelentős összeget, csak akkor teljesen veszélybe sodor mindent, és ezt meg azt gondolom, hogy nem lehet megkockáztatni. De a részletfizetésnek a lehetősége nincs kizárva. Tehát mi ezt tudjuk támogatni, ha ez jelen gondot, csak kérdés, hogy pénzintézeti részletfizetésről van szó, vagy önkormányzati költségvetés-lenullázásáról van szó. Az veszélyes. De megoldható. 

Galgóczi Antal ingatlantulajdonos: Teszek még egy költségcsökkentési javaslatot a Vadkörte és a Szegfű utca. Egyetlen állandó lakosa nincs, és mindkettő zsákutca. Nézzük meg azt a történetet, hogy mennyivel csökkennének a költségek, ha ezt egy későbbi ütemben alakítanák. Nem befolyásolná a Vadrózsát, Árvalányhajat, meg a Liliom utcát.
Koncz Imre polgármester: Az a baj Antal a Szegfű utcával, hogy az a vízelvezető ott folyik le, tehát muszáj a Szegfű utcában a vizet levinni, mert be kell a kisközbe folyni.
Galgóczi Antal ingatlantulajdonos Bocsánat, néztem a tervet. A Szegfű utca aszfaltozása nélkül elkészülhet a vízelvezetés. És nekik ehhez fűződik érdekük, hogy a vízelvezetéshez, mert a legnagyobb gondjuk a leömlő víz, ami a jön le a Liliomból. 
Koncz Imre polgármester: Én azt gondolom, hogy a Szegfű utcában mindenképpen kell, de megvizsgáljuk ezt is. Csak a csapadékvíz miatt mondom, semmi másért. De hát, hogyha megoldható az, hogy ott most egy zártrendszerű áteresszel, hogyha... Persze, ugye jön az a kérdés, hogy ugyan el kell kezdeni patikázni, hogy ha kiveszek egy ilyen utcát, akkor a fizetési szándéka azoknak...
Galgóczi Antal ingatlantulajdonos De nézzük meg utcánként a fizetési szándékot. És ha közzé tennénk azt, hogy kik nem adtak választ egy térképpen, akkor tudná segíteni az ember a szomszédját, meg azt, akivel találkozik, hogy adjon választ, még akkor is, ha nemleges. De ez legyen utcabontásban. Nem kell a neveket, és nem sértünk GDPR-t. 
Szabó László Strand utca 5. szám alatti lakos: Csak beszélgetés közben jött az ötlet, hogy ennek az egész projektnek az időkerete az mekkora? 
Koncz Imre polgármester: A kivitelezésnek? Igazán a kivitelezésnek az időtartama, hogy fél éven belül meg kellett történjen teljesen. De szerencsés esetben egy ilyen kivitelezés, azt gondolom, hogy ha fel van készülve rá a rendszer, három-négy hónap alatt elkészül. Nincs időkeret, de mert forráskereteivel vannak problémáink egyelőre.
Szabó László Strand utca 5. szám alatti lakos: És van-e a falunak ezzel összevethető kiadás tervezete a következő időszakra, amiből esetleg el lehetne vonni?

Koncz Imre polgármester. Az önkormányzat útfejlesztési támogatási forrása 5 millió forint per év. Ennyi, ennyi. Az összes útfejlesztésüket pályázati forrásban csináltuk, mert mindmáig az elmúlt időszakban. A beszámolóban elmondtam, hogy mely utcákat, ami gyakorlatilag nem tűnhet soknak, de egy hozzánk hasonló településnél az ország másik részén nagyon jó eredménynek tűnne. Természetesen Balatonfüredhez képest nulla.
Szabó László Strand utca 5. szám alatti lakos: Én csak azért gondoltam, hogy ha van másik olyan tervezett kiadás, ahol lehetne spórolni, akkor ezt megspórolhatnánk.
Koncz Imre polgármester Így működik a költségkövetés. Próbálkozunk nagy erővel, én azt gondolom, hogy ez az összege rendelkezésre, és még ez sincs kőbe vésve, ebből is próbálunk elmozdulni. Erősítsenek meg a képviselők, hogyha van egy olyan lehetőség, hogy kimozduljuk valamely irányba, mert nekünk is ez az elképzelésünk, hogy oldjuk meg ezt a problémát. Szeretnénk megoldani. Én azt gondolom, hogy szeretné a település minden lakója megoldani, hogy nekik is vannak igények, mi meg főként szeretnénk. Higgyék el, hogy nekem nem érdekem, hogy hetente fórumokon üljünk és tárgyáljuk ezt a dolgot, én nagyon szeretném, ha megoldódna. Az összes képviselők nagyon szeretné. 

Szabó László Strand utca 5. szám alatti lakos: Milyen ezzel összemérhető beruházások vannak? Semmi egyéb, mondjuk ilyen 20-30 millió nagyságú értelő beruházásnál nincs?
Koncz Imre polgármester: Van egy LED-es lámpafejlesztési projektünk, amely megnyert pályázat. Azt nem tudom kidobni, mert az csak arra lehet költeni Nem tudom, hogy mennyi az értelme, de a lényeg az, hogy azt megugorjuk. Ha lenne forrásátcsoportosítási lehetőség, könnyen mozgatnám, megtenném. Úgy gondolom, vagy legalábbis sejtem, abban az irányban megyünk, vagy valamilyen formában érvényesül az igazságoság. Hátha át tudunk billenni rajta, újra számolunk, próbálkozunk. 
Teveli-Horváth Olivér ingatlantulajdonos: Én szeretnék, hogy valami teljesen másra tartozót. A következő közgyűlésre, mint egy ilyen problémát, hogyha foglalkoznának vele, hogy rengeteg ingatlan épült ugye a Holiday Camping területén. A vízhálózat, ami a faluban adott, hogy van az önkormányzatnak érdekérvényesítő ereje erre, vagy eszköze, hogy azokat a beruházókat, akiknek építési engedélyt adtak, a falunak a léte, ugye az ivóvíz ellátása, az viszont szintén kötelezettség, hogy a nyomás meglegyen, hogy ezzel foglalkoznak-e, vagy fognak-e, mert előbb-utóbb nem fog folyni a csapból a víz.

Koncz Imre polgármester Nagyon sokan foglalkoznak ezzel a problémával, és az itt lévők nagyon sokan tudják is ezt az információt. Önkormányzatnak jelen pillanatban csatornahálózat a tulajdonában van, percekig, mert az állam már régóta el akarja venni, ebből voltak vitáink, pár település itt a környéken, hogy amikor a csatornahálózat megépült, akkor lakossági hozzájárulással épült meg, és az volt az álláspontunk, hogy kizárt dolog visszterhes ügylet nélkül ezt át lehessen adni a magyar államnak, itt a lakossági hozzáadott eszközök miatt, itt visszterhes ügyletről lenne szó, és akkor átadja a lakossági önkormányzat. Nem nyerünk vele különben, mert a csatorna úgy működik, hogy egy koncessziós szerződéssel gyakorlatilag bérbe adjuk a csatornahálózatunkat, az éppen aktuális szolgáltatónak, akik korábban a DRV volt, most a Bakonykarszt, és ezért csatornahálózat-használti díjat fizetnek. A csatornahálózati használati díjat víziközműtörvény értelmében nem fordíthatjuk semmi másra, csak a csatornahálózatnak a fejlesztésére, egyfajta gördülő fejlesztési elméletnek a mentén. A gördülő fejlesztési elmélet az gyakorlatilag rövid, közép és hosszútávú fejlesztéseket irányoz elő, amit az illetékes hatóságnak mindig el kell fogadni, a módosításáról gyakorlatilag a közmű szolgáltatója előterjesztéseket és szakmai anyagokat készít. A csatornával ez a helyzet, a víz, az ivóvízhálózat teljes egészében Magyar Állam tulajdona, és a kapacitásokkal nagyon-nagy problémáik vannak, jelen pillanatban a mi Nyirád község területen lévő kútból kapjuk az ivóvizünket, ami viszonylag jó minőségű víz, viszonylag még hideg is a víz. Tehát tudjuk nagyon jól, hogy most jelen pillanatban például az ingatlan eladásoknál problémát jelentett az, hogy csak magánszemélynek adnak a vízhálózatra rákötési engedélyt, 600 liter per nap mennyiségben, ez korábban egy köbméter volt. Főmérőóránként van így. Aki gazdasági társaságként kér ilyen hozzájárulást, azt elutasítják jogszabály alapján, kapacitás problémájuk van. Tehát nincs ivóvíz jelent pillanatban megfelelő mennyiségre. Nem Balatonakali a bűnös ebben, hanem Balatonfüred. Eszközünk nincsen, de tesz valamit a gépezet, tehát azt nem vitathatjuk el, és szerintem azt is elmondtam már más testületi ülésen, hogy egy új regionális hálózatnak a kiépítése indult el. A tervek szerint három út volt, az egyik a Dráváról jött volna, az el van meszelve; a másik a nyirádi karsztvíznek új vezetékkel való megtáplálása, ami a Káli-medencén keresztül csatlakozna be Balatonhoz. Az a projekt, az elméletileg majdnem jogerős engedéllyel bír, de lehet, hogy már jogerős vízjogi engedélye van neki, az egy 1000 milliméteres, tehát egy méteres átmérőjű gerincvezetékkel hoz Nyirádról, tehát óriási vízhozammal bír. És van egy másik elmélet, ami Kincsebbánya környékéről hozna egy másik vizet, és abból az lett, hogy Csórról jön az a víz, és Csórról meg el is indult a kivitelezés. A tudásom szerint Fűzfő-Balatonalmádi térségében lehet, hogy rá tudnak a nyárra kötni már egy nagyobb nyomású vezetéket, ugyanis Inota a környékén van egy hosszabb szakasz, egy dupla vezetékpár, aminek béleléssel már most folyik a kiépítése, és a földmunkák is elindulnak. Vélhetően nyárra lesz egy picivel jobb helyzet, amit Füred meg fog enni. Azt is tudom, hogy a vízműnél a nyáridőszakban Balatonfüreden a tározónál nem egy nap volt, amikor 24 óra magasságában 1-2 cm-n állt a víz, és azon imádkozott a vízmű, hogy álljon le a fogyasztás, hogy aludjanak az emberek, Azt gondolom, hogy elég részletesen összefoglaltam ezt a problémát. Ez az ígéret, hogy mit fogunk érzékelni, én azt nem tudom, de az biztos, hogy nincs víz. És azért is lett ez a Bakonykarszt váltás, mert a vízgyűjtőterületek tekintetében a DRV területei és a Bakonykarszt vízkinyernő területei között egyensúlyt próbált teremteni a nemzeti vízközművek társaság. Hogy milyen sikerrel, nem tudom, de ez volt a magyarázat. Van egy elmélete az államnak, elindultak, vannak engedélyek, itt Akaliban is ki van jelölve nyomvonal, ezzel voltak egyeztetések, mi elfogadtuk, de én azt gondolom, hogy valamikor lesz. 

Szabó László Strand utca 5. szám alatti lakos: Egy gyors kérdés lenne, hogy a jövőbeli témafelvetésekhez nekem lenne megjegyzésem, kérdésem, témafelvetésem. Sportlehetőségekkel kapcsolatban, a strand különböző funkcióval kapcsolatban, és forgalom-szabályozásokkal kapcsolatban. Nem gondoltam, hogy ennyire felemészti az időt ez az útrepítési dolog. Akkor lehet, hogy lesz még egy ilyen közgyűlés, vagy esetleg gyakrabban lesz egy ilyen közgyűlés?
Koncz Imre polgármester: Közmeghallgatás amúgy nincsen, de ha írásba szeretne valamelyik testületi ülésen tárgyalni egy témáról, akkor azt tegye meg írásban, és napirendre vesszük a testületi ülésünkön, eljön, ugyanúgy eljöhet a testületi ülésre, nem nincsen semmilyen akadálya. Én azt gondolom, hogy kimerítettük az emberek türelmét. Elnézést hogyha hosszúra sikerült, de legjobb tudásom szerint próbáltam megfelelni ennek az elvárásnak, de szerintem tovább már nem húzhatjuk senkinek az idejét. Akkor nagyon szépen köszönöm mindenkinek a megtisztelő figyelmét. Nagyon remélem, hogy egy kis tyúklépéssel előbbre tudtunk menni, és remélem, hogy nem maradt megválaszolatlan kérdés. Keressük egymást a konstruktív megoldás ügyében, és én azt gondolom, hogy ebben a témában hatalmazzák a mérnök urat meg, és adják a feladatot neki. Én most őnélküle mondom, de remélem, hogy őbenne megbíznak!
Egyéb kérdés, hozzászólás nem hangzott el, a polgármester megköszönte a részvételt, majd a közmeghallgatást 1923 órakor bezárta.

